Lanka in fenunu Covid ge aa variant thafaathu vefai fethurey nisbai avas : Dhiraasa - One Online\nލަންކާއިން އަޅާފައިވާ ފިޔަވަޅުތައް ވަރުގަދަކުރަނީ --\nލަންކާ އިން ފެނުނު ކޮވިޑްގެ އާ ވޭރިއަންޓް ތަފާތުވެފައި ފެތުރޭ ނިސްބަތް އަވަސް: ދިރާސާ\nލަންކާ އިން ފެނުނު ކޮވިޑްގެ އާ ވޭރިއަންޓް ތަފާތުވެފައި ފެތުރޭ ނިސްބަތް އަވަސް ކަމަށް ދިރާސާއަކުން ދައްކައިފިއެވެ.\nލަންކާގެ ސްރީ ޖަޔާވަންދެނަޕޫރާ ޔުނިވާސިޓީގެ ދިރާސާ ކުރާ ޓިމުން ވަނީ ލަންކާއިން ފެނިފައިވަނީ ޔޫކޭ އިން ވެސް ފެނިފައިވާ ކޮވިޑްގެ އާ ވޭރިއަންޓް ކަމަށާއި، ނަމަވެސް ލަންކާއިން ފެނިފައިވާ ވޭރިއަންޓް ގައި ގިނަ މިއުޓޭޝަން ތަކެއް ފާހަގަވެފައިވާކަމަށް ފެންނަކަމަށް ބުނެފައެވެ.\nދިރާސާ ޓީމުގެ އެންމެ އިސް ސައިންޓިސްޓު ވިދާޅުވީ ދިރާސާއިން ފާހަގަވި އާ ވޭރިއަންޓުގެ ސަބަބުން ވައިރަސް ކުރިޔަށްވުރެ ބާރަށް ފެތުރޭނެކަމަށް ބެލެވިފައިވާކަމަށެވެ.\nކޮވިޑް-19ގެ އާ ވޭރިއަންޓް އުފެދެނީ ވައިރަސް މިއުޓޭޓް ވެ ނުވަތަ ވައިރަހުގެ އަސްލަށް ބަދަލު އައިސް އޭގެ ސަބަބުން ވައިރަސް މަސައްކަތްކުރާ ނިސްބަތަށް ބަދަލު އައިސްގެންނެވެ. އާ ވޭރިއަންޓް އުފެދުމުގައި މިއުޓޭޓް ވުމުގެ ސަބަބުން ބައެއްފަހަރު ވައިރަސްގެ ބާރު ދަށް ވެދާނެ އެވެ. އަދި ބައެއްފަހަރު ވޭރިއަންޓްގެ ސަބަބުން ވައިރަހުގެ ބާރު ގަދަވެ ފެތުރޭ ނިސްބަތް ހަލުވިވެސް ވެދާނެއެވެ.\nޔޫކޭއިން ފެތުރެމުންދާ ކޮވިޑްގެ އާ ވޭރިއަންޓް ލަންކާއިން ފެނިފައިވަނީ އިއްޔެއެވެ. ޔޫކޭގެ ފްލައިޓުތަށް ލަންކާ އަށް އެތެރެވުން މަނާކޮށްފައި ވީ ނަމަވެސް ކޮވިޑްގެ އާ ވޭރިއަންޓް ލަންކާއަށް އެތެރެވެފައިވަނީ އެގައުމަށް ދިޔަ އިންގްލެންޑްގެ ކްރިކެޓް ޓީމްގެ ކުޅުންތެރިއެއްގެ ފަރާތުންނެވެ.\nލަންކާގައި ޓެސްޓު މެޗުތަކެއް ކުޅުމަށް އެތެރެވެފައިވާ އިނގިރޭސި ކްރިކެޓް ޓީމުގެ ކުޅުންތެރިން ވަނީ ކަރަންޓީނު ކޮށްފައެވެ. އަދި ޓީމުގެ ބައެއް ކުޅުންތެރިންގެ ގައިން އަލާމާތްތަކެއް ފެނުމާއެކު ހަދާފައިވާ ޓެސްޓުތަކުން ވަނީ އެއް ކުޅުންތެރިއެއްގެ ހަށިގަނޑުން ޔޫކޭގައި ފެތުރެމުންދާ އާ ވޭރިއަންޓް ފެނިިފައެވެ. ލަންކާގެ ކަމާބެހޭ ފަރާތްތަކުން ވަނީ އެކުޅުންތެރިޔާގެ ކަރަންޓީނުގެ މުއްދަތު އިތުރުކޮށް އިތުރު ތަހުލީލުތަކެއް ފަށާފައެވެ.\nގުޅޭ ޓެގު ސްރީލަންކާ ކޮވިޑް 19


Umar Zahir ; Hiythakah thadhuvi vakivumeh\nނިޝާން އިއްޒުއްދީންގެ އިއްޒަތުގެ ވެރިޔާ އުމަރު ޒާހިރު: އިއްޔެ އެމަނިކުފާނު ވަނީ އަވަހާރަވެފައި -- އަވަސް ފޮޓޯ\nނިޝާން އިއްޒުއްދީންގެ އިއްޒަތުގެ ވެރިޔާ އުމަރު ޒާހިރަކީ ރާއްޖޭގެ މި ފަހުގެ ތާރީހު ދުށް އެންމެ ބޮޑު އެއް ގައުމީ ހިދުމަތްތެރިޔާއެވެ. 50 އަހަރެއްހާ ދުވަހު އެކި ދާއިރާއިން އެމަނިކުފާނު ކޮށްދެއްވާފައިވަނީ ތައުރީފު ހައްގު މަސައްކަތްޕުޅުތަކެކެވެ. އުނދަގޫ އަދި ޒިންމާ ބޮޑު އެތައް މަސްއޫލިއްޔަތެއް އަދާކުރައްވާފައިވަނީ ފޫހިފުޅުވުމެއް ބަރުބަލިފުޅުވުމެއް ނެތިއެވެ. ކޮންމެ ކަމަކާ ކުރިމަތިލައްވަނީ ގައުމީ ވަރުގަދަ ރޫހެއްގައި ހުންނަވައެވެ. އެމަނިކުފާނު މި ގައުމަށް ކޮށްދެއްވާފައިވާ ހިދުމަތްތައް އެހާވެސް ގިނަ އެވެ. އެއީ ހިދުމަތުގެ ތެރެއިން މިއަދުގެ ޖީލަށް ރީތި ނަމޫނާއެއް ދެއްކެވި ހިންގުންތެރި ވެރިއެކެވެ. ނަމަވެސް ގައުމީ ފަހުރުވެރި އެ ހިދުމަތްތެރިޔާ އިއްޔެ ވަނީ އަޅުގަނޑުމެންނާއި ވަކިވެވަޑައިގެންފައެވެ. ކޮވިޑްގެ އާލާސްކަންފުޅަށް ދަރުމަވަންތަ ހޮސްޕިޓަލްގައި ފަރުވާ ހޯއްދަވަމުން ގެންދަވަނިކޮށެވެ. އުމުރުފުޅުން 85 އަހަރުފުޅުގައި އުމަރު ޒާހިރު ވަކިވެވަޑައިގެންނެވީ ގައުމަށް ހިދުމަތް ކުރުމުގެ ސާފު އަދި އެހާމެ ފުރިހަމަ ރެކޯޑެއް ދޫކުރައްވާފައެވެ. ދިވެހިރާއްޖެ ދެމި އޮތްހާ ހިނދަކު އެ ޒިކުރާ އައު ކުރެވޭނެ ފަދަ ހިދުމަތްތަކެކެވެ.\nސަރުކާރަށް ހިދުމަތް ކުރައްވަން ފެއްޓެވުމުގެ ކުރީންވެސް އެމަނިކުފާނު ވަނީ އެކި ދާއިރާތަކުން ގައުމަށް ހިދުމަތް ކުރައްވާފައެވެ. އެ ގޮތުން ރާއްޖޭގައި ދެވަނަ އަށް ހުޅުވުނު ބަޑޮސް އައިލެންޑް ރިސޯޓްގެ މެނޭޖަރިކަން އުމަރު ވަނީ ކުރައްވާފައެވެ. އޭގެ ފަހުން ވަޒީރުލްއައުޒަމް އޮފީހުގެ ހާއްސަ ވަކީލު ކަމާއި މަޖީދިއްޔާ ސްކޫލްގެ ނާޒިރުގެ އެހީތެރިޔާގެ މަގާމާއި ރައީސުލްޖުމްހޫރިއްޔާގެ އޮފީހުގެ ހާއްސަ ވަކީލު ކަމުގެ މަގާމާއި މިނިސްޓަރު އޮފް ހޯމްއެފެއާޒްގެ ނައިބު ކަމުގެ މަގާމާއި މާލޭ މުނިސިޕަލްޓީގެ ރައީސްކަން ކުރައްވާފައިވެއެވެ.\nވަރަށް ގިނަ ވުޒާރާތައް ހިންގެވުމުގައިވެސް އެމަނިކުފާނު ވަނީ ދިގު މުއްދަތެއް ހޭދަކުރައްވާފައެވެ. ތިން ފަހަރެއްގެ މަތިން ދިގު މުއްދަތަކަށް ހޯމް މިނިސްޓަރުކަން ކުރެއްވިއެވެ. އެގޮތުން މިނިސްޓަރު އޮފް ހޯމްއެފެއާޒް އެންޑް ސޯޝަލް ސާވިސަސް ކަމުގެ މަގާމާއި މިނިސްޓަރު އޮފް ހޯމްއެފެއާޒް އެންޑް ސްޕޯޓްސް ކަމުގެ މަގާމާއި އަދި މިނިސްޓަރު އޮފް ކޮންސްޓްރަކްޝަން އެންޑް ޕަބްލިކް ވާކްސްގެ މަގާމު ފުރުއްވިއެވެ. އުމަރު ޒާހިރު ވަނީ ރައްޔިތުންގެ މަޖިލީހުގެ މާލޭ މެންބަރުކަންވެސް ކުރައްވާފައެވެ.\nމީގެ އިތުރުން މާގިނަ ވަސީލަތްތަކެއް ނެތް ދުވަސްވަރެއްގައި ސަރުކާރަށާއި ރައްޔިތުންނަށް ހިދުމަތް ކުރެއްވުމުގައި އެ މަނިކުފާނު ދެއްކެވީ އާދަޔާ ހިލާފު ސާބިތުކަމެކެވެ. އެގޮތުން ވަރަށް ހާއްސަ ދެ މަޝްރޫއެއް ހިންގެވުމުގައި އެންމެ އިސް ބޭފުޅަކަށް ހުންނެވީ އުމަރު ޒާހިރެވެ. އޭގެން އެއް މަޝްރޫއަކީ ތިލަފުށްޓެކެވެ. އެއީ އެ މަނިކުފާނުގެ ދުރުވިސްނުންފުޅުގެ ތަސައްވުރެކެވެ. ފަޅެއްގެ ގޮތުގައި އޮތް ތަނަކަށް ކުނި އަޅައިގެންނާއި ވެލިއަޅައިގެން ރާއްޖޭގެ ރަށެއް ހިއްކައި ތަރައްގީ ކުރި މިއީ ފުރަތަމަ ފަހަރެވެ.\nރާއްޖޭގެ ތާރީހުގައި ހިންގުނު އެންމެ ބޮޑު އެއް މަޝްރޫއު ކަމަށްވާ ހުޅުމާލެ ތަރައްގީ ކުރަން ފެށުމުގެ މަސައްކަތުގެ ތެރެއިން --\nއޭގެ ފަހަށް ރައީސް މައުމޫންގެ ވެރިކަމުގައި ހުޅުމާލެ ތަރައްގީ ކުރުމުގެ ބިޔަ ބޮޑު މަޝްރޫއު ފެށުނުއިރު ހުޅުމާލެ ހިއްކުމުގެ މަސައްކަތުގައި އެންމެ މުހިންމު ދައުރެއް އަދާކުރެއްވި އެއްބޭފުޅަކީ އުމަރު ޒާހިރެވެ. މިއަދު ހުޅުމާލެ ތަރައްގީ ކުރުން ވެފައިވަނީ ބައިނަލްްއަގްވާމީ ފެންވަރުގައި ފާހަގަކޮށްލެވޭ ފަދަ މަޝްރޫއަކަށެވެ.\nމާލޭގެ މަގުތަކުގައި ގައު އެތުރުމުގެ ކުރިން އޭރު މަގުތައް ހައްދަވައި މަގުމަތީގައި ހުންނަ އަޑިގުޑަންތަކުން ދުއްވާ އެއްޗިއްސަށް ލިބެމުންދިޔަ ގެއްލުންތައް ކުޑަކުރެއްވުމަށާއި މަގުމަތީގައި ހިނގާ ބިނގާވާ މީހުންނަށް ފަސޭހަ ތަނަކަށް މަގުތައް ހެއްދެވުމަށް އުމަރު ޒާހިރު އިސްވެ ކުރެއްވި މަސައްކަތްޕުޅުތަކަކީވެސް ފާހަގަކޮށްލެވޭ މަސައްކަތްޕުޅެކެވެ. އޭގެ ފަހުން މާލޭގެ މަގުތައް ރަނގަޅު ފެންވަރަކަށް ހެއްދެވުމަށް ސަރުކާރުން ހިންގެވި މަޝްރޫއުގައިވެސް އުމަރު ޒާހިރު ވަނީ މުހިންމު ދައުރެއް އަދާކުރައްވާފައެވެ.\nތައުލީމީ ދާއިރާއަށް ހިދުމަތް ކުރެއްވުމުގައިވެސް އެއީ ނަމޫނާ އެކެވެ. އުމަރު ޒާހިރު މަޖީދިއްޔާ ސްކޫލްގެ ނާޒިރުގެ އެހީތެރިޔާގެ މަގާމު ފުރުއްވަމުން ގެންދެވިއިރު އެ މަނިކުފާނު ފާހަގަކުރެވިފައި ވަނީ މަޖީދިއްޔާގެ ދަރިވަރުން ހަރުދަނާ ރަނގަޅު އަހްލާގެއްގެ މަތީގައި ތަރުބިއްޔަތު ކުރެއްވުމަށް ވަރަށް މުހިންމު މަސައްކަތްޕުޅުތަކެއް ކުރެއްވި ބޭފުޅެއްގެ ގޮތުގައެވެ. އޭރު މަޖީދިއްޔާގެ ދަރިވަރުން އަމަލުކުރަންޖެހޭ ގަވާއިދުތަކާއި އުސޫލުތަކަށް ފުރިހަމައަށް ބޯލަނބައި ވަކި މިންގަނޑުތަކެއް ހިފެހެއްޓުމަށް ބާރުއެޅުއްވި ބޭފުޅަކީ އެއީ އެވެ. ސްކޫލުން ބޭރުގައި އެ ކުދިން އުޅޭނޫޅޭ ގޮތް ބައްލަވައި ވަގުތުން ވަގުތަށް ނަމާދު އަދާކުރުމަށް ބާރުއަޅުއްވައި ދަރިވަރުންނަށް ނަސޭހަތްތެރިވެވަޑައިގެން، ކުރިއަށް ދިޔުމުގެ ސީދާ މަގު ދެއްކެވި ކުޅަދާނަ މުރުޝިދެއްގެ ގޮތުގައިވެސް އެމަނިކުފާނު ފާހަގަކުރެވެއެވެ.\nއެކަމުގެ ނަތީޖާއެއްގެ ގޮތުން ގައުމަށް ހިދުމަތް ކުރާނެ ފަހުރުވެރި އެތައް ދަރީންނެއް އެ ސުކޫލުން ތައުލީމު ހާސިލުކޮށްގެން މުޖްތަމައަށް ނިކުންނަމުން ދިޔައެވެ. ރާއްޖެއަށް ސްކައުޓް ތައާރަފުކޮށް އެ ހަރަކާތުން ދަރިވަރުންނަށް ކުރިއެރުން ގެނެސްދެއްވުމުގައި އަދި ސުކައުޓް ހަރަކާތް ފުޅާ ކުރެއްވުމުގައިވެސް އުމަރުގެ ދައުރު ވަރަށް ބޮޑެވެ.\nއުމަރު ޒާހިރަށް ނިޝާން އިއްޒުއްދީންގެ އިއްޒަތުގެ ވެރިޔާގެ ލަގަބު ރައީސް މައުމޫން ދެއްވަވަނީ --\nމީގެ އިތުރުން ސަރުކާރުން މާލޭގައި ކުރެއްވި ގިނަ އިމާރާތްތައް ކުރެއްވުމުގައި އިސް މޭސްތިރިއެއްގެ ގޮތުންގައި އުމަރު ޒާހިރު ފާހަގަކޮށްލެވެއެވެ. ކުޑަކުދިންގެ އިސްލާހިއްޔާގެ ބިންގާ އެޅި އެ މަސައްކަތް އަމަލީ ގޮތުން ކުރެއްވުމުގައި އިސްކޮށް ހުންނެވީ އުމަރު ޒާހިރެވެ. އަދި 100 ވަރަކަށް ކުދިން މާފުށީގެ އިސްލާހިއްޔާއަށް ގެންދަވައިގެން އެ ކުދިންނަކީ ހަރުދަނާ ތަރުބިޔަތެއްގެ މަތީގައި ބޮޑެތިވާ ކުދިން ކަމުގައި ހެއްދެވުމަށް އުމަރު ޒާހިރު ކުރެއްވެވީ ބުރަ ތައުރީފު ހައްގު މަސައްކަތްތަކެކެވެ.\nރާއްޖޭގެ ތާރީހުގައި ހިނގައިދިޔަ އެހެން މުހިންމު ކަންކަމުގައިވެސް އެމަނިކުފާނުގެ ބައިވެރިވުން ބޮޑެވެ. އެގޮތުން އެންމެ ފާހަގަކޮށްލެވެނީ ރާއްޖެ އިނގިރޭސިންގެ ހިމާޔަތުގެ ދަށުން މިނިވަންވުމަށް ކުރި މަސައްކަތްތަކުގައި އޮތް އެމަނިކުފާނުގެ ހިއްސާއެވެ. އަދި ހުޅުލޭ އެއާޕޯޓް ހަދަމުން ގެންދިޔައިރު އެކަމުގައި އަމަލީ ގޮތުން މަސައްކަތްޕުޅު ކުރައްވެވިއެވެ. އައްޑުއަތޮޅު ގަމުގައި އިނގިރޭސިން ތިބިއިރު ލެއިޒަން އޮފީހުގައި ހުންނަވައިގެނ ސަރުކާރަށް އެހީތެރިކަން ފޯރުކޮށްދެއްވައި އެއްބާރުލުން ދެއްވުމުގައި އުމަރު ކުރައްވާފައިވަނީވެސް ފާހަގަކޮށްލެވޭ މަސައްކަތްޕުޅުތަކެކެވެ.\nއެމަނިކުފާނުގެ ގައުމީ ހިދުމަތުން ފެންނަން އޮތީ އެ ވަގުތަކު ސަރުކާރަށް ކުރިމަތިވާ ކޮންމެ މުހިންމު ބޮޑު ކަމެއް ހައްލުކޮށްދެއްވުމުގައި ވަރަށް އިސް ދައުރެއް އަދާކުރެއްވި ބޭފުޅެއްގެ ގޮތުގައެވެ. އަވަހާރަވެވަޑައިގަތުމާއި ހަމައަށްވެސް ދެއްކެވީ އެ ސާބިތު ކަމެވެ. ގައުމީ ހިދުމަތުން ދިރިހުންނެވިހާ ހިނދަކު ވަކިވެވަޑައިނުގަންނަވާނެ ކަމުގެ ސާފު މިސާލެވެ.\nއުމަރު ޒާހިރުގެ ބައި ގަރުނުވީ ގައުމީ ހިދުމަތުގެ ތާރީހަކީ ދިގު ތާރީހެކެވެ. އެއީ އެއްވެސް ދިވެހި ރައްޔިތަކު އެ ހިދުމަތާ ދޭތެރޭ ސުވާލެއް ނުއުފައްދާނެ ޝުކުރުވެރިވާނެ ހިދުމަތްތަކެވެ. ގައުމުގެ އިސް މަގާމުތައް ފުރުއްވި ކޮންމެ ބޭފުޅަކު ޖެހިލުމެއް ނެތި ފަހުރުވެރި ކަމާއެކު އެމަނިކުފާނުގެ ހިދުމަތުގެ އަގު ވަޒަން ކުރެއްވުމަކީ އުމަރު ޒާހިރުގެ ހިދުމަތުގެ އިހުލާސްތެރިކަން ހާމަވާ އެންމެ ސާފު އެއް ހެއްކެވެ.\nރައީސް މައުމޫނާއި ރައީސް ނަޝީދު އަދި ރައީސް ވަހީދާއި ރައީސް ޔާމީންގެ ތައުރީފު އެމަނިކުފާނުގެ ގައުމީ ހިދުމަތަށް އޮތީ އޭގެ މިނެއް ނެތް މިންވަރަށެވެ. އުމަރު ޒާހިރު ވަކިވެވަޑައިގަތުމާއެކު ސިޔާސީ ލީޑަރުންނާއި ދިވެހި ރައްޔިތުން ބަންޑުން ކޮށްލެވީ އެ ޝުއޫރުތަކެވެ. އިހުލާސްތެރިކަމާއި ތެދުވެރި ކަމާއެކު ކުރެއްވި ހިދުމަތްތަކުގެ ހަނދާންތައް ކޮންމެ ރައްޔިތަކު އައު ކުރަނީ އެ ހިދުމަތްތަކަށް ޝުކުރުވެރިވާ ހާލުގައެވެ.\nސިޔާސީ ގޮތުން މުޖްތަމައުގައި އޮތް ބައިބައިވުންތަކާއެކުވެސް ކޮންމެ ފިކުރެއްގެ ކޮންމެ ސިޔާސީ ލީޑަރަކާއި ސިޔާސީ މައިދާނުގައި ހަރަކާތްތެރިވާ ކޮންމެ ބޭފުޅަކު އުމަރު ޒާހިރުގެ ޒިކުރާ އައު ކުރެއްވީ ގައުމީ ހިދުމަތްތެރިއެއްގެ ގޮތުގައެވެ. ރާއްޖެ ދުށް އެންމެ ހިންގުންތެރި ވަޒީރުގެ ގޮތުގައެވެ. ސިޔާސީ ގޮތުން ޖެހިލުން ކުޑަ އެހެން ނަމަވެސް ކޮންމެ ފިކުރަކަށްވެސް އިހުތިރާމު ކުރެއްވެވި ހިކުމަތްތެރި ލީޑަރެއްގެ ގޮތުގައެވެ. ސިޔާސީ ބޭފުޅުންނަށް އަގުހުރި ނަސޭހަތް ދެއްވެވި ބޭފުޅެއްގެ ގޮތުގައެވެ.\nއުމަރު ޒާހިރުގެ ވަކިވެވަޑައިގަތުމާއެކު ދިވެހީންނަށް ދިވެހި ގައުމަށް ގެއްލިގެން އެ ދިޔައީ އެފަދަ ދެވަނައެއް ނެތް ހިދުމަތްތެރިއެކެވެ. ދިވެހި ގައުމު ދުށް ހިތްވަރު ގަދަ ކެރުންތެރި އަދި އެހާމެ ހިންގުންތެރި ލެޖެންޑެކެވެ. އެމަނިކުފާނުގެ ހަޔާތްޕުޅުގެ ކޮންމެ ސަފްހާއަކުން ފެންނާން އޮތީ ރިވެތި މިސާލެވެ. އިހުލާސްތެރިކަމާއި ތެދުވެރި ކަމެވެ. ފޫހިފުޅުވުމެއް ނެތި ހިދުމަތުގައި ހުންނެވުމުގެ ސާފު ރެކޯޑެވެ.\nރައީސް އަބްދުﷲ ޔާމީން ރައީސް މުހައްމަދު ނަޝީދު ރައީސް މައުމޫން އަބްދުލްގައްޔޫމް + ރައީސް އިބްރާހިމް މުހައްމަދު ސޯލިހު މުހައްމަދު ވަހީދު އިބްރާހިމް


SunOnline: #SUN VAAHAKA: Yaaraae Loabi Dheyshey... - 49\nޔާރާއެ ލޯބިދޭށޭ... 49\nޔަޝްފާ ޙުސައިން 26 Jun 2021, 08:33\n"ދަރިފުޅުމެންގެ ކައިވެންޏަށް ބައްޕަ ގަބޫލު..." އާމިރު ހިނިތުންވެލި އެވެ.\nއާމިރު ދެއްކި ވާހަކަ، ޖިލްވާ އޮތް ކޮޓަރިތެރެއަށް ވަދެގެން އައި މީހާއަށް އިވުމާއިއެކު، މޫނުމަތީގެ ކުލަވަރު ބަދަލު ވިއެވެ. އަތުގައި އޮތް މާބޮނޑިއަށް ފިއްތައިލީނުން، ބައެއް މާތައް ޗިސްކޮށްލިއެވެ.\nމުއާޒު ފެނުމުން ޖިލްވާއަށް ލިބުނީ ހައިރާން ކަމެކެވެ. އޭނަ ހަސްފަތާލުގައި އޮތްކަން މުއާޒަށް އެނގުނީ ކިހިނެއް ހެއްޔެވެ؟ ޖިލްވާގެ ނަޒަރު މުއާޒުގެ މޫނުން، އަތުގައި އޮތް މާބޮނޑިއަށް ހުއްޓުނެވެ. ޖިލްވާގެ ހިތުގައި ޝައްކު އުފެދުނެވެ. އޭނަ މުއާޒުގެ މޫނަށް ބަލައިލިއިރު، ކުރިއަށްވުރެ ބޮޑަށް އެ މޫނުން ނުތަނަވަސްކަން ފެންނަން ހުއްޓެވެ. މުއާޒަށް އެކަން އެނގުމުން، ހިނިތުންވެލީ ގަދަކަމުން ކަހަލަ ގޮތަކަށެވެ. މަޑުމަޑުން ހިނގާލާފައި ގޮސް، އަތުގައި އޮތް މާބޮނޑި ޖިލްވާގެ ކައިރީގައި ބާއްވައިލި އެވެ.\n"އަހަނ!... މުއާޒު..." އާމިރު ތެދުވެ ސަލާމަށް އަތް ދިއްކޮށްލިއެވެ. "ކޮބާ ބައްޕަ ރަނގަޅު؟..."\n"ލައްބަ ރަނގަޅު...." އާމިރުގެ އަތުގައި ހިފަމުން މުއާޒު ހިނިތުންވެލިއެވެ.\n"އިށީނދޭ، އިށީނދޭ.... ބޭބެ އިހަށް ނުކުމެލާނަން..." ގޮނޑިއަށް އިޝާރާތް ކުރަމުން އާމިރު ބުންޏެވެ.\nޖުއާން ގުޅައިގެން ޒެނިލް ހުރީ އެންމެންނާއި ދުރުގައެވެ. ޖުއާން ދެއްކި ވާހަކައަކުން އޭނާގެ ތަބީއަތު ވަނީ ބަދަލުވެފައެވެ. ދާއޫދުގެ އަނދިރި ފަރާތެއް ފެނިދާނެ ކަމަށް ހުދު ޒެނިލްއަށްވެސް ޤަބޫލެއް ނުކުރެވުނެވެ. ހިއްވަރު ކުރި ނަމަވެސް، ޒެނިލްގެ ދެލޯ ފެންކަޅި ވިއެވެ.\n"ބްރަދަރ ހާސްނުވޭ... އަހަރެން ހުރިހާ ކަމެއް ހަމައަކަަށް އަޅުވާނަން... ބައްޕައަކަސް، ކުށެއް ކޮއްފިއްޔާ އޭގެ އަދަބު ލިބެންވާނެ... ޓޭކް ކެއަރ ބްރަދަރ..." ޖުއާން ފޯނު ކަނޑައިލުމުންވެސް، ޒެނިލްއަށް ހުރެވުނީ ފޯނު ކަންފަތުގައި ޖަހައިގެންނެވެ.\nއާރާ ގުޅީ، ޒެނިލް އެހެން ހުއްޓައެވެ. ފޯނު ނެގި ނަމަވެސް، އާރާ އާއި ވާހަކަ ދައްކާނޭ ހިއްވަރެއް ޒެނިލް އަކަށް ނުލިބުނެވެ. ޖުއާންގެ ވާހަކަތަކުން ހިތަށް ކޮށްފައިވާ އަސަރަކުންނެވެ.\n"ޒެލް ބުނެވެސްނުލާ ދިޔާމަ ވަރަށް ދެރަވެފަ މިހުރީ..." އާރާ ވާހަކަ ދެއްކީ އޭނާގެ ކައިރީގައި ހުރި ޔޯހަންއަށް ބަލަން ހުރެއެވެ.\n"އާރާ!... ކަންކަން ބަދަލުވެގެން މިދަނީ އަހަރެން ކުޑަކޮށްވެސް ހީކުރި ގޮތަކަށް ނޫން..." ޒެނިލް ދެެއްކީ މުޅިން އެހެން ވާހަކަ އެކެވެ. "އާރާ ކިހިނެއް؟..."\n"ރަނގަޅު... ޒެލް ކިހިނެއް؟..." އާރާ އަހައިލިއެވެ.\n"ރަނގަޅު..." ޒެނިލް ބުންޏެވެ. "އާރާ!... އަހަރެން މީ، ހާދަ އަމިއްލަ އެދުން ބޮޑު މީހެކޭ އާރާގެ ހިތަކަށް ނާރާތަ؟..."\nއެ ހުރިހާއިރު ހިތަށް އުނދަގޫ ކުރަމުންދިޔަ ސުވާލު ޒެނިލް ކުރިއެވެ.\n"ތިހެން ނުބުނޭ... ޒެނިލްގެ މަޤާމުގަ އަހަރެން ހުރި ނަމަވެސް ވާނީ އެހެން ކަންނޭނގެ..." އާރާ ހީލީ، އޭނާގެ ހިތުގައި އަޅަމުންދިޔަ ވޭން ފޮރުވުމަށެވެ. "އެހެންނޫނަސް، އެއްވެސް މީހަކަށް އެންމެން ބުނާ ހުރިހާ ކަމެއް ފުރިހަމަކޮށެއް ނުދެވޭނެ... އަަހަންނަށްވެސް އެކަން އެގޮތަކަށް ނުކުރެވޭނެ..."\nދެ މީހުންގެ ދެމެދުގައި އިތުރު ވާހަކައެއް ނުދެކެވި އިރުކޮޅެއް ފާއިތުވެގެން ދިޔަ އެވެ. ޔޯހަން ކުރިއަށް ޖެހިލައި، އާރާގެ އަތުގައި ހިފައިލި އެވެ. އާރާ ބަަލައިލުމުން އޭނަ ބޯ ޖަހައިލީ، ދައްކަން އުޅޭ ވާހަކައަށް ހިއްވަރު ދިނުމުގެ ގޮތުންނެވެ.\n"އަހަރެން މިގުޅީ ވާހަކައެއް ބުނަން ވެގެން..." އާރާ އޭނާގެ އަސްލު މައުޟޫޢު އާއިގެން ކުރިއަށް ދިޔަ އެވެ. "އަހަންނަށް އެނގޭ ޖަޒުބާތުގަ ޖެހިގެން ވިޔަސް، އަހަންނަށް ކުރެވުނީ ރަނގަޅު ކަމެއް ނޫންކަން... ހަޤީޤަތް ސިއްރުކޮށްގެެން ހުންނަން ހިތަށް ކެތް ނުވެގެން އަހަރެން މިގުޅީ..."\nޔޯހަން އައިސް އާރާގެ އަތުގައި ހިފައިލީ ހިއްވަރު ދިނުމުގެ ގޮތުންނެވެ. ޒެނިލްގެ ހިތް ތެޅިގަތީ، އާރާ ބުނަން އުޅޭ ވާހަކަ އާއި ޖުއާން ދެއްކި ވާހަކަ އާއި ގުޅުމެއް ވެދާނެތީއެވެ.\n"ހައިޖީން މަރެއް ނުވެއޭ އަހަރެން ކުރިންވެސް ބުނީމެއްނު... އޭނަ ދުނިޔޭގަ އެބަހުރި... އެކަމަކު...." އާރާ ބުނި އެއްޗަކުން ޒެނިލްގެ ތަބީއަތު ބަދަލު ވިއެވެ. ކުރިން އާރާ އެހެން ބުނެފައިވިޔަސް، އެއީ ތެދު ވާހަކައެއް ކަމަށް ޒެނިލް ގަބޫލެއް ނުކުރެއެވެ.\n"އެއީ އެހެން މީހެއް ޒެލް.... އެއީ ކުޑައިރު އަހަރެމެންނާ އެކީ އުޅުނު ހައިޖީންއެއް ނޫން..." އާރާ ދޫކޮށްލީ ފުން ނޭވާ އެކެވެ. "އަހަންނަށް އެންމެ ފުރަތަމަ ހައިޖީން ފެނުނީ، ޖިލްވާގެ ކޮންޓްރެކްޓް ހެދި ދުވަހު ޖިލްވާ ގޮވައިގެން ފާހާނާ އާއި ދިމާއަށް ދަނިކޮށް... އަހަރެން ހީކުރީ އެއީ އަހަންނަށް ހީވި ގޮތެއް ކަމަށް... އެކަމަކު ފަހުން އެއީ ހައިޖީން ކަން އެނގުނީ ދެވަނަ ފަހަރަށް އަހަރެންގެ ހަމަލޮލަށް ހައިޖީން ފެނުނީމަ... އެ ދުވަހު ހައިޖީންއަށް އަހަރެންވެސް ފެނުނު... އަހަރެން ފެނުނީމަ ހައިޖީން ސިހުނު ވަރުން ގެންގުޅުނު އެއްޗެހިތައްވެސް ދޫކޮށްލާފަ ދިޔައީ... އެދުވަހު ހައިޖީން ފިލީމަ އެނގުނު އޭނަގެ މަގުސަދު ރަނގަޅު ނޫންކަން... އެހެންވެ އަހަރެން އިތުރަށް ބެލީ... ހައިޖީން އެއީ މިހާރު އާދައިގެ މީހެއް ނޫން... އެއީ ބޮޑު ކުންފުންޏެއްގެ ވެރިއެއް... އެނގޭތަ އެއީ ކޮން ކުންފުންޏެއްކަން؟...."\nޒެނިލް ހުރީ ބުނާނެ އެއްޗެއްވެސް ނޭނގިފަ އެވެ. އެއްކޮޅުން ޖުއާން ދެއްކި ވާހަކަތަކެވެ. އަނެއްކޮޅުން އާރާގެ ވާހަކަ ތަކެވެ. ރިހޭ ފައި މައްޗަށް ފޮއި ވެއްޓުނީ އެވެ. ކުއްލިއަކަށް ހުރިހާ މައްސަލައެއް އެއްފަހަރާ ހިލުމުން، ޒެނިލްގެ ބޯ ގޮވިއެވެ. އެ ހުރިހާ ކަމަކާއި ކުރިމަތިލާނޭ ހިއްވަރު އޭނަގެ ގައިގައި ހުންނާނެ ބާއޭ ހިތަށް އެރިއެވެ.\n"ހައި ޖޭ ކޮމްޕެނީ..." އާރާ ދެން ހާމަކޮށްލި ހަގީގަތަކުން ޒެނިލްގެ ދެފައިން ވަރު ދޫވިހެން ހީވިއެވެ.\n"ވަޓް؟..." ޒެނިލްއަށް ބުނެވުނެވެ.\n"އާނ... ކޮމްޕެނީގެ އިންޓަރނަލް އޮޑިޓްތައް ލީކް ކޮށްލީ އެ ކުންފުނިން..." އާރާ ޔަޤީންކޮށްދިނެވެ.\n"ފަހުން ގުޅާނަން...." ޒެނިލް ފޯނު ކަނޑައިލި އެވެ.\nވިސްނި ވަރަކަށް ޒެނިލްގެ ބޮލުގައި ރިއްސަން ފެށި އެވެ. ހައިޖީންއަށް ދިމާވި ހާދިސާ އިއްޔެ ވީ ކަމެއްހެން ޒެނިލްގެ ހަނދާުނުގައި ހަރުލާފައި ހުއްޓެވެ. އެކަން ހަނދާންވާ ކޮންމެ ފަހަރަކު، ވޭނީ ރުއިމާއި ހަޅޭކުގެ އަޑު ކަންފަތް ކައިރީގައި ގުގުމަ އެވެ. ސަލާމަތަށް އެދި ހައިޖީން ކުރި އާދޭހެވެ. އެ ދުވަހު، އެ އަންހެން ކުއްޖާ ސަލާމަތް ކުރުމަށް ޒެނިލް ނުކުރަނީ ކޮން ކަމެއް ހެެއްޔެވެ؟ ހުދު އަމިއްލަ ނަފުސު ވެސް ނުރައްކަލެއްގެ ތެރެއަށް ވައްޓައިލި އެވެ. އެކަމަކު، އެ ހުރިހާ ކަމަކާއި އެކުވެސް، ހައިޖީން އޭނައަށް އެވަރުގެ ބޮޑު އޮޅުވާލުމެއް އޮޅުވައިލީ ކީއްވެ ހެއްޔެވެ؟ އެ ހާދިސާގެ ފަހުން، އޭނައަށް ނަފުރަތު ކުރަންވީ ކީއްވެ ހެއްޔެވެ؟ އެ ހުރިހާ ދުވަހު އޭނަ ހީކުރީ ހައިޖީން މަރުވެއްޖެ ކަމަށެވެ. އެ މަރަށްފަހު ޒެނިލް އޭނާގެ އަމިއްލަ ނަފުސު ކުށްވެރި ނުކުރާ ހަމަ އެންމެ ދުވަހެއްވެސް ނުދެ އެވެ. އެކަމަކު ގަދަވެ ސަލާމަތުން ދުނިޔޭގައި ހުރިއިރު، އެއްފަހަރުވެސް ހައިޖީން އޭނަ އާއި ބައްދަލު ކޮއްލަން ނައީ ކީއްވެ ހެއްޔެވެ؟ އެއްކޮޅުން ދާއޫދާއި ބެހޭގޮތުން ޖުއާން ދިން ޚަބަރެވެ. އަނެއްކޮޅުން ހައިޖީންގެ ކަންތައްގަނޑެވެ. ފުރަތަމަ އިސްކަން ދޭނީ ކޮން ކަމަކަށް ކަމެއް ވެސް ޒެނިލްއަކަށް ނޭނގުނެވެ.\n"ޒެނިލް!..." ޒެނިލްއަށް ހަމަހޭވެރިކަންވީ، މީހަކު އޭނައަށް ގޮވައިލުމުންނެވެ.\nސަފީނާ ފެނުމުން، ޒެނިލް އޭނާގެ ދެލޮލަށް ގިނަވެފައި ހުރި ކަރުނަތައް ހިންދައިލަން މަސައްކަތް ކުރިއެވެ. ގަދަކަމުން ހިނިތުންވެލި އެވެ.\n"ޔޫން ހޭލައިގެން ރޯތީ ގޮވައިގެން މިއައީ... އެކުއްޖާ މާބޮޑަށް ބަނޑުހައި ވީހެން ހީވަނީ... އެހެންވެ، ޖިލްވާ ކައިރިއަށް ލާފަ މިއައީ..." ސަފީނާ ވާހަކަ ދެއްކީ ކޮރެއާ ބަހުންނެވެ. އެންމެ އަކުރެއްވެސް ވައްޓައިލުމެއްނެތި، ފަރިތަކޮށެވެ. "ބޭރަށް ނުކުމެލެވިދާނެތަ؟... ވާހަކައެއް ދައްކާލަން ވެގެން..."\nޒެނިލް ބޯ ޖަހައިލި އެވެ. ސަފީނާ ކޮރެއާ ބަހުން ވާހަކަ ދެއްކި ނަމަވެސް، ފުރަތަމަ ޒެނިލްގެ ސަމާލުކަމަކަށް އެކަމެއް ނައެވެ. އެއަށްވުރެ، އޭނަގެ ބޮލުތެރޭގައި އެނބުރެމުންދިޔަ ކަންތައްތައް ގިނަ އެވެ. ޒެނިލްއަށް ސަފީނާ އޭނާގެ ބަހުން ވާހަކަ ދެއްކިކަން ފަހުމުވީ އިރުކޮޅެއް ފަހުންނެވެ. ހައިރާންވި ނަމަވެސް އެކަމާއި ގުޅުވައިގެން އެއްޗެއް ބުނާކަށް އޭނަ ބޭނުމެއް ނުވިއެވެ.\n"ޖިލް ކައިރިއަށް ގޮސްލާފަ ދިޔަސް އެންމެ ރަނގަޅުތަ؟... ޔޫންގެ ޚަބަރެއްވެސް ބަލާލަން ބޭނުން..." ޒެނިލް ބުންޏެވެ.\n"އެންމެ ރަނގަޅު... ކެފޭގަ މަޑުކޮށްލާނަން...." ސަފީނާ ހިނިތުންވެލި އެވެ.\nޒެނިލް ގޮސް ޖިލްވާ އޮތް ވޯޑަށް ވަންއިރު، ޔޫން އޮތީ، ޖިލްވާގެ ކައިރީގައި ނިދާލާފަ އެވެ. އެނދު ކައިރީގައި ހުރި ގޮނޑީގައި އިށީނދެލައިގެން ޒުވާން ފިރިހެނަކު އިނެވެ. އެ ޒުވާނާ ހިނިތުންވެލައިގެން އިނދެ، ޖިލްވާ އާއި ކޮންމެވެސް ވާހަކައެއް ދައްކަނީއެވެ. ޖިލްވާވެސް ދޭތެރެއަކުން ހިނިތުންވެލައެވެ. ޒެނިލްގެ ސިކުނޑީގައި އެނބުރެމުންދިޔަ ހައިޖާނުގަނޑުގެ މަތީން ހަނދާންނެތި، ހުރިހާ ޝައުޤުވެރިކަމެއް ޖިލްވާއަށް ހުއްޓިއްޖެއެވެ. އެ ޒުވާނާ އަކީ ޖިލްވާގެ ކާކު ހެއްޔެވެ؟ ޖިލްވާ އެގޮތަށް ހީފައި ވާހަކަ ދައްކާނީ ގާތް މީހަކަށޭ ޒެނިލްގެ ހިތް ބުންޏެވެ.\nޒެނިލް ފެނުމުން، ޖިލްވާ ހިނިތުންވެލީ އެ ވަގުތުކޮޅަށް އެތައް އިންތިޒާރެއް ކުރަމުންދިޔަ މީހަކު ފަދައިންނެވެ. އެތައް އިރަކު އެ ސޫރަ ދެކެލުމަށް ކުރަމުންދިޔަ އިންތިޒާރަށް ނިމުން އައި ކަހަލަ އެވެ. މުއާޒަށް ޒެނިލް ފެނުމުން، މޫނުމަތީގެ ކުލަވަރު ބަދަލު ވިއެވެ. ތުންފަތުގައިވި ހިނިތުންވުން ވަގުތުން ފިލައިގެން ދިޔަތަން ޒެނިލްއަށް ރީތިކޮށް ފެނުނެވެ. ޒެނިލްގެ ހިތުގައި މުއާޒުގެ ނިޔަތާއިމެދު ޝައްކު އުފެދުނެވެ.\n"އޯކޭ ޖިލް... ދެން ގޮސްލީއޭ..." ގޮނޑިން ތެދުވަމުން މުއާޒު ބުންޏެވެ.\nޒެނިލް އާއި ދިމާއަށް ނިތް އަރުވައިލާފައި މުއާޒު ބޭރަށް ނުކުތީ، ހަލުވި ފިޔަވަޅުތަކެއްގަ އެވެ. މުއާޒު ނުކުތުމުން، ޒެނިލް ގޮސް ޖިލްވާގެ މަގަތުގައި އިށީނދެލި އެވެ. ޖިލްވާގެ ނިތްކުރި މައްޗަށް ގޯނާ ކުރަމުންދިޔަ އިސްތަށިކޮޅުތައް އެއްފަރާތްކޮށްލަ ދިނެވެ. ހަމަ އެފަދައިން ނިދާފައި އޮތް ޔޫންގެ އިސްތަށިކޮޅުތައްވެސް ނިތްކުރިމަތީން އެއްފަރާތް ކޮށްލި އެވެ.\n"ކާކު އެއީ؟..." މުއާޒު ދިޔަ ދިމާއަށް އިޝާރާތް ކޮށްލަމުން ޒެނިލް ސުވާލު ކުރިއެވެ.\n"ބިޓެއް..." ޖިލްވާ ހީގަތެވެ.\n"މަޖަލެއް ނޫނޭ..." ޒެނިލް ވަގުތުން ޖިލްވާ އާއި ދުރަށް ޖެހިލަން އުޅުނެވެ. ޖިލްވާ އަވަހަށް ޒެނިލްގެ އަތުގައި ހިފެހެއްޓި އެވެ.\n"ކުޑަކޮށް ބޯ ގޯސް މީހެއް އެއީ... އަޅާނުލާ... ޒެލް ބިރުގަންނަންޖެހޭ ކަހަލަ ކަމެއް އޭނަގެ ފަރާތަކުން ނުވާނެ... އޯކޭ؟... ހެޕީ؟..." ޖިލްވާ ވާހަކަ ދެއްކީ ނުހަނު ލޯބިންނެވެ.\nޒެނިލްގެ ނުތަނަވަސްކަން ފިލައިގޮސް ހިނިތުންވެލައިފިއެވެ. ޖިލްވާ ހުރެއްޖެނަމަ، އޭނަގެ ކޮންމެ ނުތަނަވަސްކަމަކަށް ލުއި ލިބޭނޭކަން އޭނައަށް ޔަޤީން ވެއެވެ.\n"އާނ... ރަނގަޅު... ތީ ހަމައެކަނި އަހަރެންގެ މީހެއް... އޮންލީ މައިން..." ޖިލްވާ އާއި ދިމާއަށް ގުދުވެ، ނޭފަތުގައި ހިފައިލަމުން ޒެނިލް ބުންޏެވެ.\n"ޒެލް... އަހަރެން ބޭނުން ވާހަކައެއް ބުނަން..." އާމިރު ކައިވެންޏަށް އެއްބަސްވި ވާހަކަ ޒެނިލް އާއި ޚިއްސާކުރާ ހިތުން ޖިލްވާގެ ކެތްތެރިކަން ކޮޅުންލިއެވެ.\n"އޯހް... އަދި ހަނދާން ނެތިފައޭ މީނީ... ޖިލްގެ ގޭގަ އުޅެއެއްނު މަންމައެއް... އެ މަންމަ ބުނި ވާހަކައެއް ދައްކާލަން ބޭނުމޭ... މިހާރު އިންނާނެ ބޭރުގަ މަޑުކޮށްގެން... އަހަރެން ބުނިން ޖިލް ކައިރިއަށް ވަދެލާފަ އެބަ އަންނަމޭ... ގޮސްލާފަ އައިއްޔާ ލަސްވާނެތަ؟..." ޒެނިލް އިނީ ޖިލްވާގެ ކައިރިން ދުރަށް ދާން ބޭނުން ނުވެފައެވެ. "ޖިލްގެ ވާހަކަ އަޑު ނާހާ ދާކަށް ބޭނުމެއް ނުވޭ..."


Geriaa hedhi meehun meri bayakah India in alah hukumeh kohfi\nގެރިއާހެދި މީހުން މެރި ބަޔަކަށް އިންޑިއާއިން އަލަށް ހުކުމެއްކޮށްފި\nގެރިހިމާޔަތްކުރަން ކަމަށް ބުނެ ދަނޑިބުރިތަކާ އެކު އިންޑިއާގެ މަގަކަށް އެއްވެ ތިބި ބައެއް. ފޮޓޯ: ގެޓީ އިމޭޖަސް\nހިންދޫ ދީނުގެ މީހުން މުގައްދަސް ކަމަށް ބަލާ ގެރިމަސް ކާތީ ނުވަތަ ގެރި މަރާތީ ރުޅި އައިސްގެން މީހަކު މަރައިލި ބަޔަކަށް އެ ގައުމުގެ ކޯޓަކުން ފުރަތަމަ ފަަހަރަށް ހުކުމެއް އިއްވައިފި އެވެ.\nއިންްޑިއާގެ އުތުރުގައިވާ ޖަރުޚާންދު ސްޓޭޓްގެ ކޯޓަކުން އުމުރަށް ޖަލަށް ލުމުގެ ހުކުމް އިއްވީ 11 މީހެއްގެ މައްޗަށެވެ. އެމީހުން އުމުރަށް ޖަލަށްލާން ހުކުމްކުރީ މިދިޔަ 2017 ވަނަ އަހަރު، އަލީމުއްދީން އަންސާރީ ނަމަކަށް ކިޔާ މުސްލިމަކަށް އަނިޔާކޮށް މަރައިލިކަމުގެ ކުށް ސާބިތުވެގެންނެވެ. އުމުރުން 55 އަހަރުގެ އަލީމުއްދީން އަންސާރީ މަރައިލީ އެއް ރަށުން އަނެއް ރަށަށް ގެންދިއުމަށްޓަކައި އެއްގަމު އުޅަނދެއްގައި ގެރިތަކެއް އުފުލަނިކޮށް ހުއްޓުވުމަށް ފަހުގައެވެ. ހާދިސާ ހިނގި އިރު އޭނާ އުފުލި ގެރިތަކަކީ ކަތިލަން ގެންދިޔަ ގެރިތަކެއް ނޫންް ކަން ވެސް ފަހުން އެނގުނެވެ.\nއަލީމުއްދީން މަރައިލިކަމުގެ ކުށުގައި ޖަލަށްލީ 11 މީހުން ކަމަށް ވިޔަސް އޭނާ މަރައިލުމުގައި 12 ވަނަ މީހަކު ބައިވެރިވިއެވެ. އޭނާއަށް ހުކުމް ނުކުރީ އަދި އުމުރުން 18 އަހަރު ނުވާތީއެވެ.\nހިންދޫން ދެކޭ ގޮތުގައި ގެރިއަކީ މުގައްދަސް އެއްޗެކެވެ. އެހެންވެ އެގައުމުގެ ބައެއް ސްޓޭޓްތަކުގައި ގެރިކަތިލުން އޮންނަނީ މަނާކޮށްފައެވެ.\nގެރި ހިމާޔަތްކުރަން ކަމަށް ބުނެ އެތައް ބަޔަކު އެއްވެގެން އަނިޔާވެރިގޮތުގައި މީހުން މެރުމުގެ ހާދިސާތައް އިންޑިއާގައި ގިނައިން ހިނގައެވެ. ނަމަވެސް އެފަދަ ގިނަ ހާދިސާތައް އެގައުމުގެ ފުލުހުން ރަނގަޅަށް ތަހުގީގެއް ވެސް ނުކުރެއެވެ. އަދި އެފަދަ ޖަރީމާ ހިންގާ މީހުންނާ ދެކޮޅަށް އާއްމުގޮތެއްގައި ދައުވާވެސް ނުކުރެއެވެ.\n" ކޯޓުން އެންމެ ބޮޑު އަދަބު ކަނޑައަޅާތޯ އަހަރެމެން ދުއާކުރިން،" އަލީމުއްދީންގެ ގާތިލުންނާ ދެކޮޅަށް ވަކާލާތު ކުރި ދައުލަތުގެ ވަކީލު ސުޝިލްކުމާރު ޝުކްލާ ވިދާޅުވި ކަމަށް ނޫސްތަކުގައި ވެއެވެ.\nއަލީމުއްދީން އަންސާރީގެ ދަރިފުޅު ޝަބާން އަންސާރީ ބުނީ ބައްޕަގެ ގާތިލުންނަށް ކުރި ހުކުމާ މެދު ހިތްހަމަޖެހޭ ކަމަށެވެ. އެކަމަކު އާއިލާއަށް އެއްވެސް ބަދަލެއް ނުލިބޭތީ އެކަމާ ހިތްހަމަ ނުޖެހޭ ކަމަށް ވެސް ބުންޏެވެ.


Islam Dheenuga Anhenunge Maqaam | #Dhiislam\nއިސްލާމްދީނުގައި އަންހެނުންގެ މަގާމު\n12 months ago |0comment| March 8, 2017 |\nއިސްލާމްދީން އައުމުގެ ކުރިން އަންހެނުންނާ މެދުގައި ކަންތައް ކުރެވެމުން ދިޔައީ ވަރަށްވެސް އަނިޔާވެރި ގޮތަކަށެވެ. ދިރިއުޅުމުގެ ހުރިހާ ބާރުތަކެއް އޮތީ ފިރިހެނުންގެ އަތްމަތީގައެވެ. އަންހެނުންނަކީ އެއްވެސް އާރެއް ބާރެއް އިޙްތިރާމެއް ލިބިގެންވާ ބަޔެއް ނޫނެވެ. އެކަމުގެ މިޘާލެއްގެ ގޮތުން ބުނާނަމަ ފިރިމަރުވެފައިވާ އަންހެނުން، އެކަނބަލުންގެ މަރުވި ފިރިމީހާގެ އެހެންބަނޑެއްގެ ދަރިޔަކު ދުނިޔޭގައި ހުރިނަމަ، އެއަންހެންމީހާ އާއި ކައިވެނި ކުރުމުގެ ޙައްގު ލިބިގެންވަނީ އެފިރިހެން ދަރިފުޅަށެވެ. މީގެ އިތުރުން ވާރުތަ މުދަލުން ލިބެނީ ހަމައެކަނި ފިރިހެނުންނަށެވެ. އަންހެނުންނާއި ކުޑަކުދިންނަށް އެއްވެސް ވަރެއްގެ ނަޞީބެއް ވާރުތަ މުދަލުގައި ނުވެއެވެ. އަންހެނުންނާއި މެދުގައި ދެކެމުން އައީ ނަފްރަތުގެ ނަޡަރަކުންނެވެ. އެބައިމީހުންނަށް އަންހެން ދަރިޔަކު ލިބިއްޖެކަމުގެ ޚަބަރު ލިބިއްޖެނަމަ، އެކަމުގެ ހިތާމާގައި މޫނުމަތި އަނދިރިވެގެންދެއެވެ. އައްނަޙްލު ސޫރަތުގެ 58-59 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (وَإِذَا بُشِّرَ أَحَدُهُم بِالْأُنثَىٰ ظَلَّ وَجْهُهُ مُسْوَدًّا وَهُوَ كَظِيمٌ ﴿٥٨﴾ يَتَوَارَىٰ مِنَ الْقَوْمِ مِن سُوءِ مَا بُشِّرَ بِهِ ۚ أَيُمْسِكُهُ عَلَىٰ هُونٍ أَمْ يَدُسُّهُ فِي التُّرَابِ ۗ أَلَا سَاءَ مَا يَحْكُمُونَ) މާނައަކީ: “އަދި އެއިން މީހަކަށް، އަންހެންދަރިއެއް ލިބިއްޖެކަމުގެ خبر ދެވިއްޖެނަމަ، އެމީހެއްގެ މޫނު އަނދިރިވެގެންދެތެވެ. އޭނާއަށް އެކަމުގެ ހިތާމަ ލިބިގެންވާ حال ގައެވެ. އެމީހާއަށް ދެވުނު خبر ގެ ނުބައިކަމުން، މީސްތަކުންގެ ކިބައިން އޭނާ ނިވައިވެގަނެތެވެ. ނިކަމެތިކަންމަތީގައި، އޭނާ އެ ކުއްޖާ ގެންގުޅޭނީ ބާވައެވެ؟ ނުވަތަ ފަސްގަނޑުގެ ތެރެޔަށް އެ ކުއްޖާ ކޮށްޕައިލާނީ ބާވައެވެ؟ ދަންނާށެވެ! އެއުރެންކުރާ حكم ހާދަހާ ނުބައިވެގެންވެއެވެ”.\nނަމަވެސް އިސްލާމްދީން އައުމާ އެކުގައި މިކަންތައްތައް ފޮހެލާ، ޢަދުވެރިކަން ގާއިމު ކުރިއެވެ. ކިރުބޯ ތުއްތު ދަރިފުޅުން ފެށިގެން އެންމެ ބޮޑު މީހާއާއި ހަމައަށްމެ، ކޮންމެ މީހަކަށްވެސް އެމީހެއްގެ ޙައްގު ހޯދައިދިނެވެ. އަދި ބަނޑަށް މަރުވާ ކުދިންގެ އިޙްތިރާމަށްޓަކައި އެކުދިންގެ މައްޗަށް ކަށުނަމާދު ކުރުން ޝަރްޢު ކުރެއްވިއެވެ.\nއިސްލަމްދީނުގައި އިންސާނުން މާތް ކުރެއްވިއެވެ. މިމާތް ކުރެއްވުމުގައި އަންހެނުންނާއި ފިރިހެނުން ހަމަހަމަވެގެންވެއެވެ. ﷲ ގެ ޙުކުމްތަކުގައި ފިރިހެންނާއި އަންހެނުން ހަމަހަމަ ވެގެންވެއެވެ. އަދި ދަރުމަ އާއި ޘަވާބުގައި ފިރިހެނުންނާއި އަންހެނުން ހަމަހަމަ ވެގެންވެއެވެ. ސޫރަތުލް އިސްރާގެ 70 ވަނަ އާޔަތުގައި މަތް ﷲ ވަޙީ ކުރެއްވިއެވެ. (وَلَقَدْ كَرَّمْنَا بَنِي آدَمَ) މާނައަކީ: “ހަމަކަށަވަރުން، ތިމަންރަސްކަލާނގެ آدم ގެދަރިން މާތްކުރެއްވީމެވެ”. ނިސާ ސޫރަތުގެ7ވަނަ އާޔަތުގައި މިފަދައިން ވަޙީ ކުރެއްވިއެވެ.(لِّلرِّجَالِ نَصِيبٌ مِّمَّا تَرَكَ الْوَالِدَانِ وَالْأَقْرَبُونَ وَلِلنِّسَاءِ نَصِيبٌ مِّمَّا تَرَكَ الْوَالِدَانِ وَالْأَقْرَبُونَ مِمَّا قَلَّ مِنْهُ أَوْ كَثُرَ ۚ نَصِيبًا مَّفْرُوضًا ) މާނައަކީ: “މައިންބަފައިންނާއި، ތިމާގެމީހުން ދޫކުޅަ ތަކެތީގެ ތެރެއިން، ފިރިހެނުންނަށް ބަޔެއް ވެއެވެ. އަދި، މައިންބަފައިންނާއި ތިމާގެމީހުން ދޫކުޅަ ތަކެތީގެ ތެރެއިން އަންހެނުންނަށްވެސް ބަޔެއް ވެއެވެ. އެ ދޫކުޅަ ތަކެތީގެ ތެރެއިން މަދު އެއްޗަކުންނާއި، ގިނަ އެއްޗަކުންވެސް ކަނޑައެޅިގެންވާ ބަޔެއްގެ ގޮތުގައެވެ”. ސޫރަތުލް ބަގަރާގެ 228 ވަނަ އާޔަތުގައި ވަޙީ ކުރައްވަނީ މިފަދައިންނެވެ. (وَلَهُنَّ مِثْلُ الَّذِي عَلَيْهِنَّ بِالْمَعْرُوفِ) މާނައަކީ: “އަދި شرعى ހަމައިން (ފިރިންނަށް އަދާކުރުން) އެކަނބަލުންގެ މައްޗަށް ވާޖިބުވެގެންވާފަދަ ކަންތައްތައް (ފިރިންގެ ފަރާތުން) އެކަނބަލުންނަށްވެސް حق ވެގެން ވެއެވެ”. ތައުބާ ސޫރަތުގެ 71 ވަނަ އާޔަތުގައި އަންގަވަނީ މިފަދައިންނެވެ. (وَالْمُؤْمِنُونَ وَالْمُؤْمِنَاتُ بَعْضُهُمْ أَوْلِيَاءُ بَعْضٍ) މާނައަކީ: “مؤمن ފިރިހެނުންނާއި، مؤمن އަންހެނުންނީ، އޭގެ އެއްބަޔަކު އަނެއްބަޔެއްގެ އެހީތެރިން ކަމުގައިވާ މީހުންނެވެ”. އާލްޢިމްރާން ސޫރަތުގެ 195 ވަނަ އާޔަތުގައި ވަނީ މިފަދައިންނެވެ. (فَاسْتَجَابَ لَهُمْ رَبُّهُمْ أَنِّي لَا أُضِيعُ عَمَلَ عَامِلٍ مِّنكُم مِّن ذَكَرٍ أَوْ أُنثَىٰ ۖ بَعْضُكُم مِّن بَعْضٍ) މާނައަކީ: “ދެން، އެއުރެންގެ ވެރިރަސްކަލާނގެ، އެއުރެންގެ دعاء އިޖާބަ ކުރެއްވިއެވެ. ހަމަކަށަވަރުން، ތިޔަބައިމީހުންގެ ތެރެއިން ފިރިހެނުންކުރެ ނުވަތަ އަންހެނުންކުރެ، عمل ކުރާ މީހެއްގެ عمل، ތިމަންރަސްކަލާނގެ ގެއްލެނި ނުކުރައްވާހުށީމެވެ. ތިޔަބައިމީހުންކުރެ އެއްބަޔަކުވަނީ އަނެއްބަޔެއްގެ ކިބައިންނެވެ”. ނިސާ ސޫރަތުގެ 124 ވަނަ އާޔަތުގައި ވަޙީ ކުރައްވައެވެ. (وَمَن يَعْمَلْ مِنَ الصَّالِحَاتِ مِن ذَكَرٍ أَوْ أُنثَىٰ وَهُوَ مُؤْمِنٌ فَأُولَـٰئِكَ يَدْخُلُونَ الْجَنَّةَ وَلَا يُظْلَمُونَ نَقِيرًا) މާނައަކީ: “އަދި، مؤمن އަކު ކަމުގައި ވެގެންހުރެ، ފިރިހެނުންނާއި، އަންހެނުންގެ ތެރެއިން ހެޔޮ عمل ކުރާމީހާ (ދަންނާށެވެ!) ފަހެ، އެއުރެން ސުވަރުގެޔަށް ވަންނާނެތެވެ. އަދި، ކިތަންމެ ކުޑަ މިންވަރަކުންވިޔަސް އެއުރެންނަށް އަނިޔާއެއް ނުކުރައްވާހުށްޓެވެ”. ނަޙްލު ސޫރަތުގެ 97 ވަނަ އާޔަތުގައިވެއެވެ. (مَنْ عَمِلَ صَالِحًا مِّن ذَكَرٍ أَوْ أُنثَىٰ وَهُوَ مُؤْمِنٌ فَلَنُحْيِيَنَّهُ حَيَاةً طَيِّبَةً ۖ وَلَنَجْزِيَنَّهُمْ أَجْرَهُم بِأَحْسَنِ مَا كَانُوا يَعْمَلُونَ) މާނައަކީ: “مؤمن އަކު ކަމުގައިވާ حال، ފިރިހެނުންގެ ތެރެއިންވިޔަސް، ނުވަތަ އަންހެނުންގެ ތެރެއިންވިޔަސް، صالح عمل އެއް ކޮށްފިމީހާ (ދަންނާށެވެ!) ފަހެ، ހަމަކަށަވަރުން، އެމީހަކަށް ރަނގަޅު، ބާއްޖަވެރި ދިރިއުޅުމެއް، ތިމަންރަސްކަލާނގެ ދެއްވާހުށީމެވެ. އަދި ހަމަކަށަވަރުން، އެއުރެން عمل ކޮށް އުޅުނު އެންމެ ހެޔޮގޮތުގެ ދަރުމައިން، އެއުރެންނަށް، ތިމަންރަސްކަލާނގެ ޖަޒާ ދެއްވާހުށީމެވެ.”.\nއިސްލާމްދީނުގައި އެތައް ޙައިޘިއްޔަތަކުން އަންހެނުން މާތް ކުރެއްވިއެވެ. މަންމަ އެއްގެ ޙައިޘިއްޔަތުން އޭނާ އަށް ކިޔަމަންތެރިކަން އަދާކޮށް، ހެޔޮކޮށްހިތާ އިޙްސާންތެރިވުމަށް އަމުރުކުރެއްވިއެވެ. މަންމަގެ ރުހުމަކީ ﷲ ގެ ރުހުން ލިބުމުގެ ސަބަބެއް ކަމުގައި ލެއްވިއެވެ. މަންމަގެ ދެފައިތިލަ ދަށުގައި ސުވަރުގެ ލެއްވިއެވެ. އުއްފެއްގެ މިންވަރަށްވެސް ނުރުހުމުގައި މަންމަ އާއި ދިމާލަށް އެއްޗެއް ނުބުނުމަށް އަމުރުކުރެއްވިއެވެ. މަންމަ އަށް ނުކިޔަމަންތެރި ވުމަކީ ބޮޑު ފާފަތަކުގެ ތެރޭގައި ލެއްވިއެވެ. ބައްޕަގެ ޙައްގަށްވުރެ މަންމަ ގެ ޙައްގު މަތިވެރި ކުރެއްވިއެވެ. މަންމަ މުސްކުޅިވެ ގައިބާރު ދެރަވާ ދުވަހުގައި އަޅާލުންދީ އޯގާތެރިކަމާއެކު ޚިދްމަތްކޮށްދިނުމަށް އަމުރު ކުރެއްވިއެވެ. އަލްއަޙްގާފް ސޫރަތުގެ 15 ވަނަ އާޔަތުގައި ވަނީ މިފަދައިންނެވެ. (وَوَصَّيْنَا الْإِنسَانَ بِوَالِدَيْهِ إِحْسَانًا ۖ حَمَلَتْهُ أُمُّهُ كُرْهًا وَوَضَعَتْهُ كُرْهًا ۖ وَحَمْلُهُ وَفِصَالُهُ ثَلَاثُونَ شَهْرًا ۚ حَتَّىٰ إِذَا بَلَغَ أَشُدَّهُ وَبَلَغَ أَرْبَعِينَ سَنَةً قَالَ رَبِّ أَوْزِعْنِي أَنْ أَشْكُرَ نِعْمَتَكَ الَّتِي أَنْعَمْتَ عَلَيَّ وَعَلَىٰ وَالِدَيَّ وَأَنْ أَعْمَلَ صَالِحًا تَرْضَاهُ وَأَصْلِحْ لِي فِي ذُرِّيَّتِي ۖ إِنِّي تُبْتُ إِلَيْكَ وَإِنِّي مِنَ الْمُسْلِمِينَ) މާނައަކީ: “إنسان އާއަށް އޭނާގެ މައިންބަފައިންނަށް ހެޔޮކޮށް ހިތުމަށް ތިމަންރަސްކަލާނގެ وصية ކުރެއްވީމެވެ. އޭނާގެ މައިމީހާ އުނދަގުލާއި، ތުރާލާއެކު މާބަނޑުގައި އޭނާ އުފުލިއެވެ. އަދި އުނދަގުލާއި، ތުރާލާއެކު އޭނާ ވިހެއެވެ. އަދި އޭނާއާއިގެން މާބަނޑުވުމާއި، ކިރުތުނބުން ވީއްލުމުގެ މުއްދަތަކީ ތިރީސްމަސްދުވަހެވެ. އޭނާ ފުރާފުރިހަމަވެ، ސާޅީސްއަހަރު ފުރިއްޖެހިނދު، އޭނާ ބުނެތެވެ. އަޅުގެ ވެރިރަސްކަލާކޮ! އިބަރަސްކަލާނގެ މިއަޅާގެ މައްޗަށާއި، މިއަޅާގެ މައިންބަފައިންގެ މައްޗަށް ދެއްވި نعمة އަށް شكر ކުރުމަށާއި، އިބަރަސްކަލާނގެ ރުހިވޮޑިގެންވާ صالح عمل ކުރުމަށް މިއަޅާއަށް إلهام ކުރައްވާނދޭވެ! އަދި މިއަޅާގެ ދަރިފަސްކޮޅު، މިއަޅާއަށްޓަކައި إصلاح ކޮށްދެއްވާނދޭވެ! ހަމަކަށަވަރުން، ތިމަންއަޅާ އިބަރަސްކަލާނގެޔަށް توبة ވެއްޖައީމެވެ. ހަމަކަށަވަރުން، ތިމަންއަޅާވަނީ مسلم ންގެ ތެރެއިންނެވެ”.\nއަލްއިސްރާ ސޫރަތުގެ 23-24 ވަނަ އާޔަތުގައި ވަނީ މިފަދައިންނެވެ. (وَقَضَىٰ رَبُّكَ أَلَّا تَعْبُدُوا إِلَّا إِيَّاهُ وَبِالْوَالِدَيْنِ إِحْسَانًا ۚ إِمَّا يَبْلُغَنَّ عِندَكَ الْكِبَرَ أَحَدُهُمَا أَوْ كِلَاهُمَا فَلَا تَقُل لَّهُمَا أُفٍّ وَلَا تَنْهَرْهُمَا وَقُل لَّهُمَا قَوْلًا كَرِيمًا ﴿٢٣﴾ وَاخْفِضْ لَهُمَا جَنَاحَ الذُّلِّ مِنَ الرَّحْمَةِ وَقُل رَّبِّ ارْحَمْهُمَا كَمَا رَبَّيَانِي صَغِيرًا ) މާނައަކީ: “އެކަލާނގެއަށް މެނުވީ، ތިޔަބައިމީހުން އަޅުކަން ނުކުޅައުމަށާއި، މައިންބަފައިންނަށް ހެޔޮކޮށް ހިތުމަށް، ކަލޭގެފާނުގެ ވެރިރަސްކަލާނގެ ކަނޑައަޅުއްވައި އެންގެވިއެވެ. އެ ދެމީހުންކުރެ އެކަކު، ނުވަތަ އެ ދެމީހުން ތިބާގެގާތުގައި ތިބެ، މުސްކުޅިކަމާ ހަމަޔަށް ފޯރައްޖެނަމަ، އެދެމީހުންނަށް أُف ވެސް ނުބުނާށެވެ! (އެބަހީ: ނުރުހުމުގެ ކިތަންމެ ކުޑަ ބަހެއްވިޔަސް ނުބުނާށެވެ!) އަދި އެ ދެމީހުންނަށް، އަޑުލައި ނުހަދާށެވެ! އަދި މާތް ބަހަކުން އެ ދެމީހުންނަށް ބަސްބުނާށެވެ! އަދި އޯގާވެރިވުމުގެގޮތުން، ނިކަމެތިކަމުގެ ފިޔަ، ތިބާ އެ ދެމީހުންނަށްޓަކައި ތިރިކޮށްލާށެވެ! އަދި ބުނާށެވެ! އަޅުގެ ވެރިރަސްކަލާކޯއެވެ! ކުޑަކުއްޖަކު ކަމުގައި މިއަޅާވީދުވަހު، އެދެމީހުން މިއަޅާ ބަލައިބޮޑުކުރި ފަދައިން، އެ ދެމީހުންނަށް رحمة ލައްވައިފާނދޭވެ!”.\nމާތް ﷲ ރުއްސުންލެއްވި މުޢާވިޔާ ބިން ޖާހިމަތިއްސަލަމީ އޭ ކިޔުނު ޞަޙާބީއަކު ވިދާޅުވިއެވެ. (أَتَيْتُ رَسُولَ اللَّهِ صَلَّى اللَّهُ عَلَيْهِ وَسَلَّمَ فَقُلْتُ : يَا رَسُولَ اللَّهِ إِنِّي كُنْتُ أَرَدْتُ الْجِهَادَ مَعَكَ أَبْتَغِي بِذَلِكَ وَجْهَ اللَّهِ وَالدَّارَ الآخِرَةَ : قَالَ : وَيْحَكَ أَحَيَّةٌ أُمُّكَ ؟ قُلْتُ : نَعَمْ . قَالَ : ارْجِعْ فَبَرَّهَا . ثُمَّ أَتَيْتُهُ مِنْ الْجَانِبِ الآخَرِ فَقُلْتُ : يَا رَسُولَ اللَّهِ ، إِنِّي كُنْتُ أَرَدْتُ الْجِهَادَ مَعَكَ أَبْتَغِي بِذَلِكَ وَجْهَ اللَّهِ وَالدَّارَ الآخِرَةَ ، قَالَ : وَيْحَكَ ! أَحَيَّةٌ أُمُّكَ ؟ قُلْتُ : نَعَمْ يَا رَسُولَ اللَّهِ . قَالَ : فَارْجِعْ إِلَيْهَا فَبَرَّهَا . ثُمَّ أَتَيْتُهُ مِنْ أَمَامِهِ فَقُلْتُ : يَا رَسُولَ اللَّهِ ، إِنِّي كُنْتُ أَرَدْتُ الْجِهَادَ مَعَكَ أَبْتَغِي بِذَلِكَ وَجْهَ اللَّهِ وَالدَّارَ الآخِرَةَ ، قَالَ : وَيْحَكَ ! أَحَيَّةٌ أُمُّكَ ؟ قُلْتُ : نَعَمْ يَا رَسُولَ اللَّهِ . قَالَ : وَيْحَكَ الْزَمْ رِجْلَهَا فَثَمَّ الْجَنَّةُ) ތިމްންނާ ރަސޫލުﷲ-ޞައްލަﷲ ޢަލައިހި ވަސައްލަމަ- ގެ އަރިހަށް ގޮސް ދެންނެވީމެވެ. ﷲ ގެ ވަޖްހުފުޅަށާއި އާޚިރަތުގެ ބާއްޖެވެރިކަމަށް އެދި ކަލޭގެފާނުގެ އަރިހުގައި ޖިހާދަށް ނިކުތުމަށް ގަޞްދުކޮށްފީމެވެ. ޙަދީޘް ކުރެއްވިއެވެ. “ކަލޭގެ މަންމަ ދުނިޔޭގައި އެބަހުރި ހެއްޔެވެ؟”، އަހަރެން ދެންނެވިއެވެ. “އާއެކެވެ”. ޙަދީޘް ކުރެއްވިއެވެ. “އެނބުރިގޮސް މަންމަ އަށް ހެޔޮކޮށް ހިތާށެވެ”. ދެން އެހެން ފަރާތަކުން ކީރިތި ރަސޫލާ-ޞައްލަﷲ ޢަލައިހި ވަސައްލަމަ- ގެ އަރިހަށް ގޮސް އަނެއްކާވެސް ދެންނެވީމެވެ. “ﷲ ގެ ރަސޫލައެވެ. އަހަރެން ޖިހާދަށް ދާން މިއުޅެނީ ﷲ ގެ ވަޖްހުފުޅަށާއި އާޚިރަތުގެ ބާއްޖެވެރިކަމަށް އެދިގެންނެވެ”. ޙަދީޘް ކުރެއްވިއެވެ.”ކަލޭގެ މަންމަ ދުނިޔޭގައި އެބަހުރި ހެއްޔެވެ؟”، އަހަރެން ދެންނެވިއެވެ. “އާއެކެވެ”. ޙަދީޘް ކުރެއްވިއެވެ. “އެނބުރިގޮސް މަންމަ އަށް ހެޔޮކޮށް ހިތާށެވެ”. ދެން އެކަލޭގެފާނުގެ ކުރިމަތިފުޅުން ބައްދަލުކޮށް ދެންނެވީމެވެ. “ﷲ ގެ ރަސޫލައެވެ. އަހަރެން ޖިހާދަށް ދާން މިއުޅެނީ ﷲ ގެ ވަޖްހުފުޅަށާއި އާޚިރަތުގެ ބާއްޖެވެރިކަމަށް އެދިގެންނެވެ”. ޙަދީޘް ކުރެއްވިއެވެ.”ކަލޭގެ މަންމަ ދުނިޔޭގައި އެބަހުރި ހެއްޔެވެ؟”، އަހަރެން ދެންނެވިއެވެ. “އާއެކެވެ”. ޙަދީޘް ކުރެއްވިއެވެ. “މަންމަގެ ފައިކައިރީ ހުންނާށެވެ. އޭރުން ސުވަރުގެ ދެވޭނެއެވެ”. އެހެން ރިވާޔަތެއްގައި އައިސްފައިވެއެވެ. (فَالْزَمْهَا فَإِنَّ الْجَنَّةَ تَحْتَ رِجْلَيْهَا) މާނައަކީ: “މަންމަ ގާތުގައި ހުންނާށެވެ. ސުވަރުގެ ވަނީ މަންމަގެ ދެފައި ދަށުގައެވެ”.\nމާތް ﷲ ރުއްސުންލެއްވި އަބޫހުރައިރާ-ރަޟިޔަﷲ ޢަންހު- ރިވާ ކުރެއްވި ޙަދީޘެއްގައި ވެއެވެ. (جَاءَ رَجُلٌ إِلَى رَسُولِ اللَّهِ صَلَّى اللَّهُ عَلَيْهِ وَسَلَّمَ فَقَالَ : يَا رَسُولَ اللَّهِ ، مَنْ أَحَقُّ النَّاسِ بِحُسْنِ صَحَابَتِي ؟ قَالَ : أُمُّكَ . قَالَ : ثُمَّ مَنْ ؟ قَالَ : ثُمَّ أُمُّكَ . قَالَ : ثُمَّ مَنْ ؟ قَالَ : ثُمَّ أُمُّكَ .قَالَ : ثُمَّ مَنْ ؟ قَالَ : ثُمَّ أَبُوكَ) މާނައަކީ: “ރަސޫލުﷲ-ޞައްލަﷲ ޢަލައިހި ވަސައްލަމަ- ގެ އަރިހަށް މީހަކު އައިސްދެންނެވިއެވެ. “ﷲ ގެ ރަސޫލާއެވެ. މީސްތަކުންގެ ތެރެއިން ތިމަންނާ އެންމެ ހެޔޮކޮށް ހިތަން ޖެހެނީ ކާކަށްތޯއެވެ”؟ ޙަދީޘް ކުރެއްވިއެވެ. “ކަލޭގެ މަންމަ އަށެވެ”. އޭނާ ދެންނެވިއެވެ. “ދެން ކާކަށްތޯއެވެ”؟ ޙަދީޘް ކުރެއްވިއެވެ. “ކަލޭގެ މަންމަ އަށެވެ”. އޭނާ ދެންނެވިއެވެ. “ދެން ކާކަށްތޯއެވެ”؟ ޙަދީޘް ކުރެއްވިއެވެ. “ކަލޭގެ މަންމަ އަށެވެ”. އޭނާ ދެންނެވިއެވެ. “ދެން ކާކަށްތޯއެވެ”؟ ޙަދީޘް ކުރެއްވިއެވެ. “ކަލޭގެ ބައްޕަ އަށެވެ”.\nމަންމަ އަށް ބޭނުންވާނެ ޚަރަދުތަށް ބަލަހައްޓައި ދިނުމަކީ ދަރިފުޅުގެ މައްޗަށް ލާޒިމް ކުރައްވާފައިވާ ކަމެކެވެ. އެހެންކަމުން، މުސްކުޅި ޢުމުރަށް ދިޔުމުން މަންމަމެން ދޫކޮށް، ދަރިފުޅު އެހެންގެއަކަށް ބަދަލުވުން، ނުވަތަ މުސްކުޅިން ބަލަހައްޓާ މަރްކަޒަކަށް މަންމަމެން ގެންގޮސް ބެހެއްޓުން، ނުވަތަ އަމިއްލަ މަސައްކަތުން އެމުސްކުޅި މަންމަ އާއި ބައްޕަ ކައިބޮއި ހެދުމަކީ އިސްލާމްދީން ގަބޫލު ކުރާ ކަންތަކެއް ނޫނެވެ.\nއަންބެއްގެ ޙައިޘިއްޔަތުން ވެސް އިސްލާމްދީންވަނީ އަންހެނުން މާތް ކުރައްވާފައެވެ. އަނބިންނަށް ހެޔޮކޮށް ހިތުމަށް ފިރިންގެ މައްޗަށް ވަޞިއްޔަތް ކުރައްވާފައިވެއެވެ. އަދި ރިވެތިވެގެންވާ ހެޔޮ ދިރިއުޅުމެއް އުޅުމަށް އަމުރުކުރެއްވިއެވެ. އަދި ފިރިންގެ މައްޗަށްވާ އަނބިންގެ ޙައްގުތަކެއް ލެއްވިއެވެ. މީސްތަކުންގެ ތެރެއިންވާ އެންމެ ހެޔޮމީހަކީ އަނބިންނަށް އެންމެ ހެޔޮ މީހާ ކަމުގައި ލެއްވިއެވެ. އެކަނބަލުންގެ ރުހުމަކާ ނުލައި އެކަނބަލުންގެ މުދަލުން ބޭނުން ނުކުރުމަށް އެންގެވިއެވެ. ނިސާ ސޫރަތުގެ 19 ވަނަ އާޔަތުގައި މާތް ﷲ ވަޙީ ކުރައްވާފައިވެއެވެ. (وَعَاشِرُوهُنَّ بِالْمَعْرُوفِ) މާނައަކީ: ” އަދި، ހެޔޮގޮތުގައި އެކަނބަލުންނާއެކު އުޅޭށެވެ!”. ބަގަރާ ސޫރަތުގެ 228 ވަނަ އާޔަތުގައި ވަޙީ ކުރައްވައެވެ. (وَلَهُنَّ مِثْلُ الَّذِي عَلَيْهِنَّ بِالْمَعْرُوفِ ۚ وَلِلرِّجَالِ عَلَيْهِنَّ دَرَجَةٌ ۗ وَاللَّـهُ عَزِيزٌ حَكِيمٌ ) މާނައަކީ: ” އަދި شرعى ހަމައިން (ފިރިންނަށް އަދާކުރުން) އެކަނބަލުންގެ މައްޗަށް ވާޖިބުވެގެންވާފަދަ ކަންތައްތައް (ފިރިންގެ ފަރާތުން) އެކަނބަލުންނަށްވެސް حق ވެގެން ވެއެވެ. އަދި އެކަނބަލުންގެ މައްޗަށް ފިރިހެނުންނަށް ދަރަޖައެއް ލިބިގެންވެއެވެ. اللَّه އީ، عزيز ވަންތަ، حكيم ވަންތަ ރަސްކަލާނގެއެވެ”.\nރަސޫލުﷲ-ޞައްލަﷲ ޢަލައިހި ވަސައްލަމަ- ޙަދީޘް ކުރައްވާފައިވެއެވެ. (اسْتَوْصُوا بِالنِّسَاءِ خَيْرًا) މާނައަކީ: “ތިޔަބައިމީހުންގެ އަނބިންނާއި މެދުގައި ހެޔޮކޮށް ހިތުމަށް ވަޞިއްޔަތް ކުރައްވަމެވެ”، އަދިވެސް ޙަދީޘް ކުރެއްވިއެވެ. (خَيْرُكُمْ خَيْرُكُمْ لأَهْلِهِ وَأَنَا خَيْرُكُمْ لأَهْلِي ) މާނައަކީ: “ތިޔަބައިމީހުންގެ ތެރެއިން އެންމެ ހެޔޮ މީހަކީ އަނބީންނަށް ހެޔޮ މީހާއެވެ. ތިމަންކަލޭގެފާނަކީ ތިމަންކަލޭގެފާނުގެ އަނބީންނަށް އެންމެ ހެޔޮ މީހާ އެވެ”.\nއަންހެން ކުއްޖެއްގެ ގޮތުގައި އޭނާ މާތް ކުރެއްވިއެވެ. އަންހެންކުދިން ހެޔޮގޮތުގައި ތަރްބިއްޔަތު ކުރުމަށް ބާރުއަޅުއްވާ، އެކަމުގައި ބޮޑުވެގެންވާ ދަރުމަ ލެއްވިއެވެ. ރަސޫލުﷲ-ޞައްލަﷲ ޢަލައިހި ވަސައްލަމަ- ޙަދީޘް ކުރައްވާފައިވެއެވެ.(مَنْ عَالَ جَارِيَتَيْنِ حَتَّى تَبْلُغَا جَاءَ يَوْمَ الْقِيَامَةِ أَنَا وَهُوَ وَضَمَّ أَصَابِعَهُ ) މާނައަކީ: “ދެއަންހެންކުދިން ބާލިޣުވުމަށް ދާންދެން ޚަރަދުކޮށް ބަލަހައްޓައިފިމީހާ ގިޔާމަތް ދުވަހުން ވާހުށީ ތިމަންކަލޭގެފާނާއި މިހާ ހިސާބުގައެވެ. މިހެން ޙަދީޘް ކުރައްވާ އެކަލޭގެފާނުގެ އިނގިލިފުޅުތައް ލަންބަވައިލެއްވިއެވެ”.\nޢުގްބާ ބިން ޢާމިރު- ރަޟިޔަﷲ ޢަންހު- ވިދާޅުވިއެވެ. ރަސޫލުﷲ-ޞައްލަﷲ ޢަލައިހި ވަސައްލަމަ- ޙަދީޘް ކުރައްވާތީ އެއްސެވީމެވެ. (مَنْ كَانَ لَهُ ثَلاثُ بَنَاتٍ ، فَصَبَرَ عَلَيْهِنَّ ، وَأَطْعَمَهُنَّ وَسَقَاهُنَّ وَكَسَاهُنَّ مِنْ جِدَتِهِ كُنَّ لَهُ حِجَابًا مِنْ النَّارِ يَوْمَ الْقِيَامَةِ ) މާނައަކީ: “ތިން އަންހެންދަރިންލިބި، އެކުދިންގެ ތަރްބިއްޔަތުގެ ކަންތަކުގައި ކެތްތެރިވެ، އެކުދިންނަށް ކާންދީ، އަންނައުނު ހޯދައިދީ ހަދައިފިމީހާ ދަންނާށެވެ. އޭނާގެ އެޢަމަލު ގިޔާމަތް ދުވަހުން ނަރަކައިގެ ހުރަހަކަށް ވާހުއްޓެވެ”.\nބޮޑުދައިތަ އެއްގެ ގޮތުން އަދި އުޚްތެއްގެ ގޮތުންވެސް އިސްލާމްދީންވަނީ އަންހެނުން މާތް ކުރައްވާފައެވެ. ރަޙިމްގެ ގުޅުން ބޭއްވުމަށް އަމުރުކުރައްވާ ބާރު އެޅުއްވިއެވެ. އަދި ރަޙިމްގެ ގުޅުން ކަނޑާ ނުލުމަށާއި، އެކަމުގެ ހުރި ނުބައިކަން އުއްމަތަށް ބަޔާންކޮށްދެއްވާ އިންޛާރު ދެއްވިއެވެ. ރަސޫލުﷲ-ޞައްލަﷲ ޢަލައިހި ވަސައްލަމަ- ޙަދީޘް ކުރެއްވިއެވެ. (يَا أَيُّهَا النَّاسُ ، أَفْشُوا السَّلامَ ، وَأَطْعِمُوا الطَّعَامَ ، وَصِلُوا الأَرْحَامَ ، وَصَلُّوا بِاللَّيْلِ وَالنَّاسُ نِيَامٌ ، تَدْخُلُوا الْجَنَّةَ بِسَلامٍ) މާނައަކީ: “އޭ މީސްތަކުންނޭވެ. ތިޔަބައިމީހުން އެކަކު އަނެކަކަށް ސަލާމްގޮވާ އުޅޭށެވެ. އެކަކު އަނެކަކަށް ކާންދީ ހަދާށެވެ. މީސްތަކުން ނިދާފައި ތިއްބާ ރޭގަނޑު ނަމާދު ކުރާށެވެ. އޭރުން ސަލާމަތްތެރިކަމާއި އެކު ސުވަރުގެ އަށް ވަދެވޭނެއެވެ”.\nގުދްސިއްޔަ ޙަދީޘެއްގައި ރަޙިމް އާއި ބެހޭ ގޮތުން ﷲ ތަޢާލާ ވަޙީ ކުރައްވައެވެ. (مَنْ وَصَلَكِ وَصَلْتُهُ ، وَمَنْ قَطَعَكِ قَطَعْتُهُ) މާނައަކީ: “ރަޙިމްގެ ގުޅުން ދަމަހައްޓައިފި މީހަކަށް ތިމަން ﷲ ގުޅުން ދަމަހައްޓަވާނަމެވެ. އަދި ރަޙިމްގެ ގުޅުން ކަނޑާލައިފި މީހަކާ ތިމަން ﷲ ގުޅުން ކަނޑުއްވާ ހުށީމެވެ”.\nއަންހެނެއްގެ ކިބައިގައި މިހުރިހާ ޞިފަތަކެއް އެއްވުމަކީ ގާތް ކަމެކެވެ. އޭނާ އަކީ އަންހެން ކުއްޖެކެވެ. ދައްތަ އެކެވެ. މަންމައެކެވެ. ބޮޑުދައިތަ އެކެވެ. މިހުރިހާ ޙައްޘިއްޔަތެއް އެއްވުމުން އަންހެނާ އަށް ކޮންފަދަ ބޮޑު ދަރަޖައެއްތޯއެވެ؟!\nއެހެންކަމުން، އިސްލާމްދީނުގައި ވަނީ އަންހެނާގެ މަގާމާއި ދަރަޖަ އުފުއްލަވާފައެވެ. އަދި އަންހެނުންނާއި ފިރިހެނުން ގިނަ ކަންތައްތަކެއްގައި ހަމަހަމަ ކުރެއްވިއެވެ. ފިރިހެނުންނާއި އެއްގޮތަށް އަންހެނުންވެސް ﷲ އަށް އީމާންވެ ކިޔަމަންތެރިކަން އަދާކުރަންޖެހެއެވެ. އަދި އާޚިރަތުގެ ޖަޒާ ހަމަހަމަ ކުރެއްވިއެވެ. ބަސްބުނުމުގެ ޙައްގު އެކަނބަލުންނަށް ދެއްވިއެވެ. ﷲ ގެ މަގަށް ގޮވާލާ، ހެޔޮކަންތަކަށް އަމުރުކޮށް، ނުބައިކަންތައް ނަހީ ކުރުމަށް އެންގެވިއެވެ. ވިޔަފާރި ކުރުމުގެ ޙައްގު ދެއްވިއެވެ. ވާރުތަ މުދާ ލިބުމުގެ ޙައްގު ދެއްވިއެވެ. އެކަނބަލުންގެ ރުހުމަކާ ނުލާ އެއްވެސް މީހަކަށް އެކަނބަލުންގެ މުދާ އަތުލައި ނުގަނެވޭނެކަން އެންގެވިއެވެ. ޢިލްމު އުނގެނުމުގެ ޙައްގު ދެއްވިއެވެ. އަދި ދުނިޔަވީ ރިވެތި އުޅުމެއް ވޭތު ކުރުމުގެ ޙައްގު ދެއްވިއެވެ. އެއްވެސް ގޮތަކުން އެކަނބަލުންނަށް އަނިޔާވެރިވުން މަނާ ކުރެއްވިއެވެ.\nޖާހިލިއްޔަ ޒަމާނުގައި އަންހެނުންގެ ކަންތައް ހުރި ގޮތާއި އިސްލާމްދީނުގައި އަންހެނުންގެ ޙައްގުތައް ދެއްވާފައި ހުރި ގޮތް އަޅާ ކިޔައިފިމީހަކަށް މިކަންތައްތަކުގެ ޙަގީގަތް ފެނިގެންދާނެއެވެ. އަދި އިސްލާމްދީނުގައި އަންހެނުން މާތް ކުރެއްވި ވަރަށް އެހެންއެއްވެސް ދީނެއްގައި އަދި ޝަރީޢަތެއްގައި ވެސް އެކަނބަލުން މާތް ކުރައްވާފައެއް ނުވެއެވެ.\nޔޫރަޕްގެ މީހުން އަންހެނުންނާއި މެދުގައި ދެކެމުން އައި ގޮތާއި މެދުގައި ވިސްނާލަމާތޯއެވެ. 585މ. ގައި ފަރަންސޭސިން އަންހެނުންގެ ކަންތައްތަކާއި ބެހޭގޮތުން ބައްދަލުވުމެއް ބޭއްވިއެވެ. އެއަންހެނާގެ ރޫޙެއް ވޭތޯ ނުވަތަ ނޫންތޯ ބެލުމަށެވެ. ރޫޙެއްވީނަމަވެސް، އެއީ އިންސާނެއްގެ ރޫޙުތޯ ނުވަތަ ޙައިވާނެއްގެ ރޫޙުތޯ ބެލުމަށެވެ. އެންމެ ފަހުން އެބައްދަލުވުމުގައި އެބައިމީހުން ނިންމީ އަންހެނުންނަކީ ފިރިހެނުންނަށް ޚިދުމަތް ކުރުމަށްޓަކައި ހައްދަވާފައިވާ ބައެއް ކަމަށެވެ.\nހެންރީ 8 ގެ ދުވަސްވަރުގައި އިނގިރޭސި ވިލާތުގެ ޕާލިމެންޓުން ނެރުނު ބަޔާނެއްގައިވަނީ އެބައިމީހުންގެ މުގައްދަސް ފޮތް ކަމުގައިވާ “އިންޖީލު” ކިޔެވުމަކީ އަންހެނުންގެ މައްޗަށް މަނާވެގެންވާ ކަމެއްގެ ގޮތުގައެވެ. ސަބަބަކީ އެކަނބަލުންނަކީ ނަޖިސް ބަޔަކަށްވާތީވެއެވެ.\n1805 ވަނަ އަހަރާ ހަމަ އަށް އިނގިރޭސިވިލާތުގެ ގާނޫނު ބުނާ ގޮތުން ފިރިމީހާ އަށް އޭނާގެ އަންހެނުން ވިއްކާލުމުގެ ޙައްގު ލިބިގެންވެއެވެ. އަދި އެބައިމީހުން އަންހެނާގެ އަގެއް ކަމުގައި ކަނޑައަޅާފައިވަނީ އެންމެ6ޕައުންޑެވެ.\nމިފަހުގެ ޒަމާންތަކުގައިވެސް ޔޫރަޕް މީހުން އަންހެން ކުދިންނާއި މެދުގައި ދެކެމުން އައި ގޮތަކީ ޢުމުރުން 18 އަހަރު ފުރުމުން ޢާމްދަނީ ހޯދުމަށް ގެއިން ނިކުތުން މަޖްބޫރު ކުރުވުމެވެ. ނުނިކުމެ ގޭގައި ތިބެއްޖެނަމަ، ކޮޓަރީގެ ކުއްޔާއި ކެއިންބުއިމުގެ ޚަރަދު މައިންބަފައިންނަށް ދޭންޖެހެއެވެ.\nއެހެންކަމުން، އިސްލާމްދީނުގައި އަންހެނުންނަށް ދެއްވާފައިވާ ޝަރަފާއި މާތް ކަން އެހެން ބަޔަކަށް ދެވޭނީ ކިހިނަކުންތޯއެވެ؟! والله أعلم


Ingireysi Bodu Vazeeru India Ah Vadainugannava Gothah Ninmmavaifi - Vaguthu\nއިނގިރޭސި ވިލާތުގެ ބޮޑުވަޒީރު، ބޯރިސް ޖޯންސަން ރަސްމީ ދަތުރުފުޅެއްގައި އިންޑިއާއަށް ވަޑައިގަންނަވަން ނިންމި ނިންމުން ބަދަލު ކުރައްވައިފިއެވެ.\nއިނގިރޭސި ވިލާތުގެ ސަރުކާރާއި އިންޑިއާ ސަރުކާރުން މިއަދު ހާމަ ކުރައްވާފައިވަނީ އިންޑިއާގައި ކޮވިޑް ވޭދަނަތައް އިތުރުވެ، އެގައުމުން އެތައް ބަޔަކު ކޮވިޑަށް ފައްސި ވަމުން ދާތީ މިދަނޑިވަޅުގައި އެގައުމަށް ވަޑައިނުގަންނަވަން ނިންމެވި ކަމަށެވެ.\nއިނގިރޭސި ބޮޑުވަޒީރުގެ އޮފީހުން ނެރުނު ބަޔާނެއްގައި ވަނީ އިންޑިއާގައި މިވަގުތު ހާލަތު ހުރިގޮތުން އަންނަ ހަފްތާގައި އިނގިރޭސި ބޮޑުވަޒީރު ބޯރިސް ޖޯންސަންއަށް އިންޑިއާއަށް ދަތުރު ކުރެވެން ނެތް ކަމަށެވެ.\n'އިންޑިއާގެ ބޮޑުވަޒީރު މޯދީ އާއި ޖޯންސަން މި މަހުގެ ފަހުކޮޅު ވާހަކަ ދައްކަވާނެ ކަމށާއި، ދެގައުމުގެ ދެމެދުގައި ވާ ގުޅުމުގެ ގޮތުން ކުރިޔަށް ހުރި ދުވަސްތަކަށް ރޭވިފައިވާ ކަންތައްތައް ހިއްސާ ކުރައްވާނެ. ދެގައުމުގެ ބޮޑުވަޒީރުން އެއްތަންވެ ބައްދަލް ކުރެއްވުމަށް މި އަހަރުގެ ފަހުކޮޅަށް ތާވަލް ކުރެވިގެން ދާނެ' އިނގިރޭސި ބޮޑުވަޒީރުގެ އޮފީހުން ނެރުނު ބަޔާނުގައި ވެއެވެ.\nމިއީ އިނގިރޭސި ބޮޑުވަޒީރު އިންޑިއާއަށް ވަޑައިގަންނަވަން ތާވަލް ކުރެވި، އެ ނިންމުމަށް ބަދަލު ކުރެއްވި ދެވަނަ ފަހަރެވެ. ފުރަތަމަ ފަހަރު ނިންމި ނިންމެވުން ބަދަލު ކުރެއްވީ އިނގިރޭސި ވިލާތުގައި އެދުވަސްވަރު ކޮވިޑުގައި މަރުވާ މީހުން އިތުރުވެފައި ވުމުންނެވެ.\nޖޯންސަން އިންޑިއާއަށް ވަޑައިގަތުމަށް ނިންމަވާފައި ވަނީ އެޕްރީލް 26 ވަނަ ދުވަހެވެ. މި ދަތުރުފުޅުގައި ދެގައުމުގެ ދެމެދުގައި ވާހަކަ ދައްކަން ހަމަޖެހިފައިވަނީ އިގްތިސާދު ހަރުދަނާ ކުރުމަށާއި، އަސްކަރީ އަދި ސިއްހީ ދާއިރާގެ ގުޅުން ވަރުގަދަ ކުރުމާާއި ގުޅޭ ގޮތުންނެވެ.


"އިލް ނޮއިސް" އަންނަ މަހުގެ 23 ގައި\nރާއްޖޭން ބޭރުގެ ހަތަރު ގައުމެއްގައި ވެސް ފިލްމް އަޅުވަން ވަނީ ހަމަޖެހިފައި.\nމަލިކާ: ރަނގަޅު ފިލްމަކަށް ވާންޖެހޭ ސަބަބުތައް ގިނަ\nމި އަހަރު އަޅުވާ ފުރަތަމަ ދިވެހި އާ ފިލްމަކަށް ވާނީ އަންނަ މަހުގެ ދޭއްގައި ރިލީޒް ކުރާ "މަލިކާ" އެވެ. ފިލްމުގެ ޓިކެޓް ވެސް މިހާރު އަންނަނީ ވިއްކަމުންނެވެ.\n"ހައްދު" ރެކޯޑްތައް މުގުރައިލާނެ: ފައްތާހް\nއަންނަ މަހުގެ ދޭއްގައި އަޅުވާ ފިލްމް "މަލިކާ" ގެ ޓިކެޓް އޮލިމްޕަހުން މިއަދު ވިއްކަން ފަށައިފި އެވެ.\nއަލީ ހާލިދު ފިލްމީ ދާއިރާއަށް އެނބުރި އަންނަނީ\n"އަސްލު ވަރަށް ބޭނުން އެ ދާއިރާ އަށް އެނބުރި އަންނަން. އިދާރަކުރެއްވިއްޔާ ވަރަށް އަވަހަށް ފެނިގެން ހިނގައި ދާނެ. އެކަމަށް އެބަ ތައްޔާރުވަން،"\n"މަލިކާ" ގެ ޓިކެޓް އާދީއްތަ ދުވަހު ވިއްކަން ފަށަނީ\nއަންނަ މާޗް މަހުގެ ދޭއްގައި ރިލީޒް ކުރާ ފިލްމް "މަލިކާ" ގެ ޓިކެޓް މި މަހުގެ5އިން ފެށިގެން އޮލިމްޕަހުން ވިއްކާ ގޮތަށް ނިންމައިފި އެވެ.\n"އަމާނާތް" ގެ ޓިކެޓް ވިއްކަން ފަށައިފި\n"އަމާނާތު" ގެ ފަސް ޝޯ އޮލިމްޕަހުގައި ދައްކާނެ. ޓިކެޓް ވިއްކަނީ 100ރ. އަށް.\nޝާއްކޮ އައްމަޑޭ: ހުނަރުވެރި އާ މޫނެއް\nއަހުމަދު ޝާކިރޭ ބުނެފި ނަމަ މިއީ ކާކުކަން ފަހަރުގައި ނޭނގި ދާނެ އެވެ. މިއީ ޑާކް ރެއިން އެންޓަޓައިންމަންޓުން މިދިޔަ އަހަރު ރިލީޒް ކުރި "ވާށޭ މަށާއެކީ" އިން ބެލުންތެރިން ހެއްވާލި...\nއެއީ ހަމަ ޖަމްޝީދާތަ؟\nކުރީގެ މަޝްހޫރު ބަތަލާ ޖަމްޝީދާ އަހުމަދު މިހާރު ކޮބައި ހެއްޔެވެ؟ އެނގިފައިވާ ގޮތުން އޭނާ މިހާރު އާއިލާއާ އެކު ދިރިއުޅެނީ މެލޭޝިއާގަ އެވެ.\nމިއީ ޓެޑްރީގެ ވަރަށް ބޮޑު ވާހަކައެއް\nޓެޑްރީ ބުނަނީ އަންނަ އެޕްރީލް9ގެ ކުރިން ފޭނުންނަށް އުފާވެރި ހަބަރެއް ދޭނެ ކަމަށް.\nފިލްމުތައް އިޝްތިހާރު ކުރަން ހުރީ ކޮން ފުރުސަތުތަކެއް؟\nފިލްމުތައް އިޝްތިހާރުކޮށް، މާކެޓް ކުރުމަކީ މިހާރު ވަރަށް ތަފާތު އުކުޅުތަކެއް ބޭނުންކޮށްގެން ކުރާ ކަމެކެވެ. ބޮލީވުޑާއި ހޮލީވުޑަށް ބެލިޔަސް ކަން އޮތީ މިހެންނެވެ.\n2017: ގިނަ އާ ތަރިންތަކެއް ފެންނާނެ އަހަރެއް\nމި އަހަރަކީ ވެސް ދިވެހި ފިލްމީ ދާއިރާ އަށް ވަރަށް ފާގަތި އަހަރަކަށް ވާނެ ކަމަށް ގަބޫލު ކުރެވެ އެވެ. މިދިޔަ އަހަރަށް ވުރެ ގިނަ ފިލްމުތަކެއް މި އަހަރު ސްކްރީނަށް އަންނާނެ ކަމަށް ވެސް ވަރަށް ބޮޑަށް ބެލެވެ އެވެ. ޔަގީނުން ވެސް އެއް ކަމެއް ޔަގީނެވެ؛ އެއީ ފިލްމު އުފެއްދުމުގެ އާ ރޫހެއް އަނެއްކާ ވެސް ފެށިފައިވާ ކަމެވެ.\n"ލޫތު" އާ އެކު ޒުވާން ޓީމެއް ފިލްމީ ދުނިޔެއަށް\nމިއީ ފިލްމީ ދާއިރާ އަށް އަނެއްކާ ވެސް އަންނާނެ ކުރިއެރުމެކެވެ. މުޅިން އާ ޕްރޮޑަކްޝަން ހައުސްއެއް އިމޭޖިނޭޝަން ރިއަލިޓީގެ ނަމުގައި ވުޖޫދަށް ގެނެސް މިހާރު މި ވަނީ ފިލްމީ މަސައްކަތްތަކަށް ތައްޔާރުވެފަ އެވެ.\nއަބްދުލް ފައްތާހު ޑައިރެކްޓް ކުރާ "ހައްދު" ގެ ޕޯސްޓަރު ދައްކައިލުމުން، ފިލްމުގައި ތަފާތުކަމެއް ހުންނާނެ ކަމަށް ބެލެވެ އެވެ. ފިލްމުގައި ވަރަށް ހާއްސަ ކަންތައްތަކެއް ހުންނާނެކަން ފައްތާހު ވަނީ ކަށަވަރުކޮށް ދީފަ އެވެ. މި ހާއްސަ ކަންކަމުގެ ތެރެއިން އެއް ކަމަކީ ފިލްމުގެ ލީޑް ރޯލް ކުޅޭ އެއް ބަތަލާ މަރިޔަމް އައްޒަ "ހައްދު" ކުޅެން...\nދިވެހި އަދި ބޭރުގެ ތަރިން އެކުގައި އުޅުނު ހަނދާން\nދިވެހި ފިލްމީ އިންޑަސްޓްރީއަކީ އިންޑިއާގެ ފިލްމްތަކާއި ޑްރާމާތަކާ ވަރަށް ބޮޑަށް ގުޅިލާމެހިފައި އޮތް ދާއިރާއެކެވެ. ދިވެހިންގެ މުނިފޫހި ފިލުވުމުގެ އެންމެ ބޮޑު ބަޔަކީ ހިންދީ އުފެއްދުންތަކެވެ.\nދިވެހި ސިނަމާ އާއި "ރީތި ފިރިހެނުން"ގެ ވާހަކަ\nދިވެހިން އެންމެ ލޯބިވާ ބޮލީވުޑާ ދޭތެރޭ އަބަދު ވެސް ގިނަ ބަޔަކު ކުރާ ތުހުމަތެއް އޮވެ އެވެ؛ އެކްޓް ކުރަން ނޭނގުނަސް ރީތި ސިފައެއް ލިބިފައި ހުރި ނަމަ، އެ އިންޑަސްޓްރީގައި ކުރިއަށް ދާން...\n"އަމާނާތް" އަންނަ މަހު އޮލިމްޕަހަށް\n"އަމާނާތް" އަކީ އާންމުންގެ ވަރަށް ބޮޑު ތަރުހީބެއް ލިބުނު ފިލްމެއް. އެޓާނަލް ޕިކްޗާސްގެ މި ފިލްމަށް ގައުމީ ފިލްމް އެވޯޑްސްގައި 12 އެވޯޑް ލިބުނު.\nއެންމެ ފިލްމެއް ކުޅުނީ ކޮން ބަތަލާއިންނެއް؟\nދިވެހި ފިލްމީ ތަރިންނަކީ ވަރަށް އަވަހަށް ގެއްލޭ ބައެކެވެ. ބައެއް ތަރިން ދެތިން ފިލްމް ކުޅެފައި ގެއްލުމަކީ ރާއްޖޭގައި އާ ކަމެކެވެ. އެހެން އެ ވަނީ ފަހަރުގައި މި ދާއިރާ އަށް އޮންނަ ޝައުގުވެރިކަމާއި ލޯބި ކުޑަވުމުން ކަމަށް ވެދާނެ އެވެ.


REPORT| Athif Ge Amaazu: City Eh ge Hageege "Kulavaru" Kulhudhuhfuhtah Genaun - Vaguthu\nރާއްޖެ އިން ފައްސި މަދު، ކޮވިޑަށް ޓެސްޓް ކުރުން ވެސް މަދު - 21 ގަޑިއިރު ކުރިން\nއާތިފްގެ އަމާޒު: ސިޓީއެއްގެ ހަގީގީ "ކުލަވަރު" ކުޅުދުއްފުއްޓަށް ގެނައުން\n1 ހަފްތާ ކުރިން ( އޭޕްރީލް 6, 2021 )\nހދ. ކުޅުދުއްފުށި ސިޓީގެ މޭޔަރު ކަމަށް ވާދަކުރައްވާ އެމްޑީޕީގެ ކެންޑިޑޭޓް މުޙައްމަދު އާޠިފް ކެމްޕޭން ހަރަކާތްތަކުގައި\nހދ. ކުޅުދުއްފުއްޓަށް ކުރިއަށް އޮތް ކައުންސިލް އިންތިޚާބު އެހެން ފަހަރުތަކަށް ވުރެ ތަފާތެވެ. މީގެކުރިން އެ ރަށުގެ ރައްޔިތުންގެ ވޯޓުން ހޮވަނީ ރަށު ކައުންސިލެކެވެ. އެކަމަކު މިފަހަރު މިވަނީ އެކަން ބަދަލުވެފައެވެ. ލާމަރުކަޒީ ގާނޫނު ވުޖޫދުވި ފަހުން މިހާތަނަށް ރަށު ކައުންސިލެއް އޮތް ކުޅުދުއްފުއްޓަށް މި ފަހަރު އިންތިޚާބު ކުރާނީ ސިޓީ ކައުންސިލެކެވެ. މިއީ ކުޅުދުއްފުށީ ރައްޔިތުންނަށް ލިބޭނެ އާ ތަޖުރިބާއެކެވެ.\nކުޅުދުއްފުށީގައި ވެސް އިޖްތިމާއީ މައްސަލަތައް ގިނަވެ އެކަށީގެންވާ ހައްލުތަކެއް ނުގެނެވި އޮތް އިރު މި ރަށުގެ ގިނަ ރައްޔިތުންނަކީ ވެސް ލާމަރުކަޒީ ބާރުވެރިކަމަށް ވަކާލާތު ކުރާ ބަޔެކެވެ. އެ ބާރުވެރިކަން ލިބި ރައްޔިތުންނަށް ފައިދާއެއް ލިބެން އޮތީ އެ ވިސްނުމުގައި ނުކުންނަ ބަޔަކަށެވެ. ކުޅުދުއްފުށީ މޭޔަރު ކަމަށް ވާދަކުރައްވާ މުޙައްމަދު އާތިފް ގަބޫލު ކުރައްވާ ގޮތުގައި އެއީ އޭނާ ހިމެނޭ އެމްޑީޕީގެ ޓީމެވެ.\nމައްސަލަތައް ހައްލު ވާނީ މައްސަލަތައް ދަންނަ މީހަކަށް\nއާތިފް ގަބޫލު ކުރައްވާ ގޮތުގައި، ކުޅުދުއްފުށީގެ މައްސަލަތައް ހައްލު ވާނީ ކުޅުދުއްފުށީ ރައްޔިތުންނާ ވަރަށް ގާތުން މަސައްކަތް ކުރެވޭނެ މީހަކު މޭޔަރަކަށް އައުމުންނެވެ. ޓޫރިޒަމް ދާއިރާގައި ތިން އަހަރެއްހާ ދުވަހު މަސައްކަތް ކުރެއްވުމަށް ފަހު، ދެހާސް ހަވަނަ އަހަރުން ފެށިގެން އާތިފް މަސައްކަތް ކުރައްވަނީ ކުޅުދުއްފުށީގައި އެ ރަށު ކަސްޓަމްސްގައެވެ.\nކުޅުދުއްފުށީ ކަސްޓަމްސްގެ އެކްޓިން ކޮމިޝަނާ އިން ޗާޖްގެ މަގާމު ފުރުއްވަމުން ގެންދަވާ އާތިފްއަކީ ރަށުގައި ހިނގާ ގިނަ އިޖްތިމާއީ ހަރަކާތްތަކުގައި އިސް ދައުރެއް އަދާ ކުރައްވާ ބޭފުޅެކެވެ. ރަށުގެ އުތުރު ހުޅަނގު ބިތުގައި އޮންނަ ކުޅިވަރު ކްލަބް ކަމުގައިވާ ކްލަބް ކޮރެލްސްގެ ބޯޑުގެ ރައީސް ކަން އާތިފް ކުރެއްވިއެވެ. މިނިވަން ޗެމްޕިއަންޝިޕްގައި ކުޅުދުއްފުށި ޓީމުގައި ކުޅުންތެރިއެއްގެ ގޮތުގައި ވެސް އުޅުއްވިއެވެ. އަދި ރެޑް ކްރެސެންޓްގެ ހދ. އަތޮޅު ބްރާންޗްގައި ވެސް މަސައްކަތް ކުރެއްވިއެވެ.\nހދ. ކުޅުދުއްފުށި ސިޓީގެ މޭޔަރު ކަމަށް ވާދަކުރައްވާ އެމްޑީޕީގެ ކެންޑިޑޭޓް މުޙައްމަދު އާޠިފް ކުޅިވަރު ހަރަކާތްތަކުގައި\nކުޅުދުއްފުށީގައި އުޅެ ބޮޑުވި އާތިފްއަށް އެ ރަށުގެ މައްސަލަތައް އެނގެވަޑައިގަންނަވައެވެ. އިޖްތިމާއީ މައްސަލަތައް ފުނި ޖެހިފައިވާ ކަމަށް ވިދާޅުވިއެވެ. ބޯހިޔާވަހިކަމުގެ ދަތިކަމާއި، އާމްދަނީގެ ފުރުސަތުތައް ނެތުމާއި، ކުނި މެނޭޖް ނުކެރެވުމާއި، ޒުވާނުން ކުށުގެ ވެށީގައި ޖެހުން ފަދަ އެތައް މައްސަލައެއެއް ފާހަގަ ކުރެއްވިއެވެ. ސިޓީ ކައުންސިލްއެއް މެދުވެރިކޮށް މި މައްސަލަތައް ހައްލުވާނެ ކަމަށް އާތިފް ވިދާޅުވިއެވެ.\nއެންމެ ބޮޑު މަސައްކަތަކަށް ބޯހިޔާވަހިކަން\nއާތިފް ވެސް ފާހަގަ ކުރެއްވި ގޮތުގައި، މުޅި ރާއްޖެއަށް ދިމާވެފައިވާ އިޖްތިމާއީ މައްސަލަތަކުގެ މައި އެއް މައްސަލައަކީ ބޯހިޔާވަހިކަމުގެ މައްސަލައެވެ. އެއް ގެދޮރުގައި، ހަތަރު ފަސް ގެދޮރެއްގައި އުޅެވޭހާ ގިނަ އާއިލާތައް އުޅެން ޖެހުމުން އިޖްތިމާއީ އެތައް މައްސަލައެއް ކުރިމަތިވަނީއެވެ.\nކުޅުދުއްފުށީގައި ބޯހިޔާވަހިކަމުގެ މައްސަލަ ބޮޑު ވެގެން އައީ ކުރިން އޮތް ސަރުކާރުގެ އިހުމާލު ބޮޑު ވުމުން ކަމުގައި އާތިފް ގަބޫލު ކުރައްވައެވެ. އެއީ އެމްޑީޕީގެ ފުރަތަމަ ސަރުކާރުގައި ހިއްކި ބިމުގައި އިމާރާތް ކުރަން ފެށި ފްލެޓްތަކުގެ މަސައްކަތް ހުއްޓިފައި އޮތުމުންނެވެ. އެ ތަންތަން މަރާމާތުކޮށް މި ސަރުކާރުގައި މަސައްކަތް ފަށާފައިވާ ކަން ފާހަގަކުރެއްވިއެވެ.\nއާތިފް ވިދާޅުވި ގޮތުގައި، ކުޅުދުއްފުށީ ކައުންސިލްގެ ހޯދުންތަކަށް ބަލާއިރު އެ ރަށުގައި ބޯހިޔާވަހިކަން ބޭނުންވާ 1200 އެއްހާ އާއިލާއެއް އުޅެއެވެ. އަދި ގޯތި ދޫކޮށްފައިވާ މީހުންގެ ތެރޭގައި ގެ ނޭޅި 700 އެއްހާ އާއިލާއެއް އުޅެއެވެ.\n"މި މައްސަލަ ހައްލު ކުރަން ގޯތި ނޭޅި ތިބި މީހުންނާއި ގެދޮރު ބޭނުން ޖެހިފައި ތިބި މީހުންނަށް އަމާޒުކޮށް ސިޓީ ކައުންސިލުން ހައުސިން ލޯން ސްކީމެއް ތައާރަފް ކުރާނަން،" އާތިފް ވިދާޅުވިއެވެ.\nކުޅުދުއްފުށީގެ ޚާއްސަ އުފެއްދުންތައް މާކެޓްކުރުން\nހދ. ކުޅުދުއްފުއްޓަކީ ޚާއްސަ އުފެއްދުންތަކެއް ވުޖޫދު ވެގެން އައި ރަށެކެވެ. ހާލު ފޮޅި އާއި ރާއްޖެ ބޮޑު ބިސްކޯދާއި، ރޯނު ފަދަ މި ރަށަށް ޚާއްސަ އުފެއްދުންތައް އިތުރަށް މާކެޓް ކުރެވިއްޖެނަމަ މިހާރު ރަށަށް ލިބޭ އާމްދަނީއަށް ވުރެ ބޮޑު އާމްދަނީއެއް ރަށުގެ އިގްތިސާދުގެ ތެރެއަށް ވަންނާނެ ކަމަށް ވިދާޅުވިއެވެ.\n"މިއަދު ވެސް މި ފަރާތްތަކުން ގެންދަނީ ރަނގަޅު އާމްދަނީއެއް ކުޅުދުއްފުށި އިގްތިސާދަށް ވައްދަމުން، ކުޅުދުއްފުށީގެ މި ޚާއްސަ އުފެއްދުންތައް، ރާއްޖޭގެ އެކި ރަށްރަށަށް މިހާރު ވެސް ފޯރުކޮށްދޭ، ސިޓީ ކައުންސިލް މެދުވެރިކޮށް މި ތަކެތި އިތުރަށް މާކެޓްކޮށް، އުފެއްދުންތެރިކަން އިތުރުކޮށް މި ތަކެތީގެ އިތުރު ބާވަތްތައް ރާއްޖޭގެ ގިނަ ސަރަހައްދުތަކަށް ފޯރުކޮށްދެވެން ފެށުމުން ރަނގަޅު އާމްދަނީއެއް ވަންނާނެ މި ކަމަށް ބަލަނީ،" އާތިފް ވިދާޅުވިއެވެ.\nވިޔަފާރިތަކާއި ޒުވާނުން ބާރުވެރިކުރުވުން\nއެމްޑީޕީގެ "ހޯމް ސްޓޭ ވިޔަފާރި" ސިޔާސަތުގެ ދަށުން ކުޅުދުއްފުށީގެ ޒުވާނުންނަށް ވަޒިފާގެ އިތުރު ފުރުސަތުތަކެއް ހޯދޭނެ ކަމަށް އޭނާ ވިދާޅުވިއެވެ. އަދި ރަށަށް ފަތުރުވެރިކަމުގެ ވިޔަފާރި އައިސް ރަށުގެ އިގްތިސާދުގެ ތެރެއަށް އިތުރަށް ފައިސާ ވަދެގެން ދާނެ ކަމަށް އޭނާ ވިދާޅުވިއެވެ. މީގެ ސަބަބުން މި ވިޔަފާރިއަށް ޒުވާނުން ވަދެ ކުދި އަދި މެދު ފަންތީގެ ވިޔަފާރިތައް ރަށުގައި ކުރިއަރައި ދާނެ ކަމަށް އާތިފް ވިދާޅުވިއެވެ.\n"ހޯމް ސްޓޭ ވިޔަފާރިއަކީ ދިރިއުޅޭ ގޭގަ ފަތުރުވެރިން ގެންގުޅުން، ކުޅުދުއްފުށީ މީހުން ދިރިއުޅޭ ގޭގެ ކޮޓަރިތައް ތަރައްގީކޮށްފައި، އިތުރު އިންވެސްޓްމަންޓްތަކަށް މި ސިޓީ ހުޅުވާލުން އެއީ އަޅުގަނޑު އަމާޒު،" އާތިފް ވިދާޅުވިއެވެ.\nއަލަށް ވިޔަފާރި ފަށަން ބޭނުންވާ ޒުވާނުންނަށް ފުރުސަތުތައް އިތުރަށް ހޯދައިދެވޭނެ ކަމަށް އޭނާ ވިދާޅުވިއެވެ. މި ގޮތުން އަލަށް ވިޔަފާރި ފަށާ ޒުވާނުންނަށް އަމާޒުކޮށް ލޯނު ސްކީމްއާއި އެކި އެކި ޕްރޮގްރާމްތައް ތައާރަފް ކުރުމުގެ ވިސްނުން އެބަ އޮތް ކަމުގައި އޭނާ ފާހަގަކުރެއްވިއެވެ.\nކުޅުދުއްފުއްޓަކީ ފަންނުވެރި ހުނަރުވެރި ޒުވާނުން ތިބި ރަށެއްކަން ފާހަގަކުރައްވައި އާތިފް ވިދާޅުވީ ތައުލީމީ ޒުވާނުންނަށް ސްކޮލާޝިޕްގެ ފުރުސަތުތައް ސިޓީ ކައުންސިލް މެދުވެރިކޮށް ހޯދައިދޭނެ ކަމަށެވެ. ކޮންމެ ދަރިވަރަކީ ތައުލީމީ ނަތީޖާ އެންމެ ރަނގަޅު ދަރިވަރަކަށް ނުވި ނަމަވެސް، އެކި އެކި ފަންނުތަކަަށް އަމާޒުކޮށް ތަމްރީން ޕްރޮގްރާމްތަކާއި ކޯސްތައް ޒުވާނުންނަށް ހިންގޭނެ ވިސްނުމެއް އެބަ އޮތް ކަމަށް އޭނާ ވިދާޅުވިއެވެ.\nވިލުފުއްޓަށް ވޯޓްލީ މީހެއްގެ ވޯޓް އޮޅުވާލި މައްސަލައެއް ފެންމަތިވެއްޖެ\nފުރަތަމަ ފަހަރަށް ހިމަންދޫން އެމްޑީޕީ ބަލިވެއްޖެ، ވޯޓް އަލުން ގުނަނީ\nއޭޕްރީލް 6, 2021 23:40\nމަ ނުދޭނަން މޑޕ އަށް އެންމެ ވޯޓެއް ވެސް. ޤައުމާ ދީނަށް ލޯބިކުރާ މީ ހަކު މޑޕއަށް ވޯޓް ނުދޭނެ. މޑޕއަކީ ގައުމުގެ ހަލާކު\nއެމްޑިޕީ އަކު ތަރައްގީގެ ވިސްނުމެއްނެތް. އެމްޑިޕީއަކުން ތިކަން ހާސިލް ވިޔަކަ ނުދޭނެ.\nއޭޕްރީލް 7, 2021 00:04\nއެމްޑިޕީގެ ފަތިހަކަށް އިރެއްނާރާނެ. ސަބަބކީ އެމްޑިޕީއަންނަ ކޮންމެ ފަހަރަކު ގައުމު ބަގުރޫޓްވެ ހަރުމުދާ ވިއްކަންޖެހޭކަން.\nއޭޕްރީލް 7, 2021 06:41\nދޫންޏާ އާތިފޫ ކަލޭ ހޮވޭނެ ، ތި ވައުދު ފުނި ތަންފީޒު ކުރަން ތައްޔާރުވޭ އެކަމު މިއީކީ ވަކި ދައުލަތެއްނޫން\nއޭޕްރީލް 7, 2021 08:20\nމާސްކު އެޅުން. މުޅި ރާއްޖޭގައި މަޖުބޫރު ކަމެއްކަމަށްވާއިރު . މާސްކު އެޅުމެއްނެތި މަގުމަތީ އުޅޭއިރު ޕާޓީ ކުދިންވީމާ ހުއްޓުވާނެ ބަޔަކު ނެތީތަ. ކޮބައިތޯ އިލެކްޝަން. އަދި އެޗްޕީއޭ\nއޭޕްރީލް 7, 2021 18:10\nއަމިއްލަ ބޯހިޔާވަހިކަމެއްނެތްއިރުކޮންކޮޓރިއެއްގެސްޓުންނަށްދޭންއޮންނާނީ. އާތިފްމެންގެގެދޮރުހުރީމަނިކަމެތިރައްޔިތުނގެހާލެއްނޭނގޭނެވ. ތިމީހުންހޮވުނަސްބޮޑުވާނީއަމިއްލަޖީބުވ.


STO ge hissaa'akah 96 ruffiyaa | Jazeera\tއެސްޓީއޯގެ ހިއްސާއަކަށް 96 ރުފިޔާ - Jazeera\nއެސްޓީއޯގެ ހިއްސާއަކަށް 96 ރުފިޔާ ބަހަން ނިންމައިފި\nއިބްރާހިމް މުޢާން އަބްދުﷲ3days ago 63 views0\nސްޓޭޓް ޓްރޭޑިންގް އޯގަނައިޒޭޝަން (އެސްޓީއޯ) ގެ 2021 ވަނަ އަހަރުގެ ފުރަތަމަ ކުއާޓާގައި 109 މިލިއަން ރުފިޔާގެ ފައިދާއެއްވެއްޖެ އެވެ.\nކުންފުނީގެ ފުރަތަމަ ކުއާޓާގައި ލިބުނު ފައިދާގެ ތަފްސީލްތައް އާންމުކޮށްފައިވާއިރު، ހިސާބުތައް ދައްކާގޮތުން ފުރަތަމަ ކުއާޓާގައި ލިބިފައިވާ 109 މިލިޔަން ރުފިޔާގެ ފައިދާއަކީ 2020 ގެ ފަހު ކުއާޓާގެ ފައިދާއަށްވުރެ އިތުރު އަދަދެކެވެ. އެގޮތުން މިދިޔަ އަހަރުގެ ހަތަރު ވަނަ ކުއާޓާގައި ލިބިފައިވާ 91 މިލިޔަން ރުފިޔާ އެވެ.\nއެސްޓީއޯއަށް ފުރަތަމަ ކުއާޓާގައި ލިބިފައިވާ ފާއިދާއާއި ގުޅިގެން ހީއްސާދާރުންގެ ހިއްސާއަކަށް ޖެހޭ މިންވަރުވެސް މިދިޔަ އަހަރުގެ ހަތަރުވަނަ ކުއާޓާއަށްވުރެ އިތުރުވެފައިވެ އެވެ. އެގޮތުން މިދިޔަ އަހަރުގެ ހަތަރުވަނަ ކުއާޓާގައި ހިއްސާއަކަށް 80 ރުފިޔާ ޖެހިފައިވާއިރު މިއަހަރުގެ ފުރަތަމަ ކުއާޓާގައި ހިއްސާއަކަށް 96 ރުފިޔާ ޖެހިފައިވެއެވެ.\nއެސްޓީއޯއިން ނެރެފައިވާ ފުރަތަމަ ކުއާޓާގެ ރިޕޯޓުގައި އެސްޓީއޯއިން އިޖްތިމާއި ޒިންމާ އަދާކުރުމުގެ ގޮތުން އެހީ ފޯރުކޮށްދީފައިވާ ތަފާތު އެކި ކެމްޕެއިންތަކާއި އެކި އިދާރާތައް ފާހަގަކޮށްފައިވެއެވެ. އެގޮތުން ރާއްޖޭގެ ވެކްސިނޭޝަން ކެމްޕެއިން ކުރިއަރުވާ ވީހާވެސް ގިނަބަޔަކަށް ވެކްސިން ފޯރުކޮށްދިނުމުގައި ބައިވެރިވުމަށް ކޮވިޑް-19 ދިފާއު ކެމްޕެއިނަށް އެސްޓީއޯއިން އެހީތެރިކަން ފޯރުކޮށްދީފައިވެއެވެ.\nމީގެއިތުރުން، 2020 ވަނަ އަހަރުގެ އެސްޓީއޯގެ އަހަރީ އާންމު ޖަލްސާގައި ބައިވެރިވުމަށް ބޭނުންވާ ހިއްސާދާރުންނަށް ޖަލްސާގައި ބައިވެރިވުމަށް ރެކޯޑު ނަގާނެ ފަހު ތާރީހަކަށް މި މަހުގެ 16 ވަނަ ދުވަސް ކުންފުނިން ވަނީ ހަމަޖައްސާފަ އެވެ. މިޖަލްސާގައި 2020 ވަނަ އަހަރުގެ ޑިވިޑެންޑް ބެހުން ކުރިއަށްގެންދާނެ އެވެ.\nމީގެއިތުރުން، ގއ. ދެއްވަދޫ އާއި ހއ. ބާރަށް ކައުންސިލަށް ކާބޯތަކެތީގެ އެހީތެރިކަން ފޯރުކޮށްދިނުމުގެ ގޮތުން ކާބޯތަކެތީގެ އެހީ ފޯރުކޮށްދީފައިވާކަމަށް ދައްކަ އެވެ. އަދި މިނިސްޓްރީ އޮފް ގެންޑާ އެންޑް ސޯޝަލް ސާވިސަސް އާއި ގުޅިގެން އައްޑޫ ސިޓީގައި ކާބޯތަކެތީގެ ދަތިކަން އައިސްފައިވާ މީހުންނަށް އެހީތެރިކަން ފޯރުކޮށްދީފައިވެއެވެ.\nއެސްޓީއޯގެ ހިއްސާއަކަށް 96 ރުފިޔާ


Hoholhaigaai thashivi3meehehge vaahaka: Nabavee\nހޮހޮޅައިގައި ތާށިވި3މީހެއްގެ ވާހަކަ - ނަބަވީ\nއެއީ ސަހަރާގައި ދަތުރު ކުރަމުން ދިޔަ3މީހުންނެވެ. އެމީހުން ފަރުބަދަ މަތިން ހޮހޮޅައެއް ފެނުމުން އެއިން ރައްކާތެރިކަން ހޯދުމަށް ވަނެވެ. އެހިނދު ބޮޑު ހިލަ ގަނޑެއް ވެއްޓި އެތަނުން ނުނިކުމެވޭ ގޮތަށް އެ ހޮހޮޅަ ބަންދުވިއެވެ. ސަލާމަތް ވެވޭނެ އެއްގޮތެއްވެސް ނެތެވެ. އެތަނުން އެކަކު ބުންޏެވެ. ކޮންމެ މީހަކުވެސް އެމީހަކު މާތްﷲ ގެ މަގުގައި ކުރެވިފައިވާ އެންމެ ހެޔޮ ޢަމަލަކުން އެކަލާނގެއަށް ދުޢާ ކުރުމަށް ހިނގާށެވެ. އެކަލާނގެ އިރާދަކުރެއްވިއްޔާ އަހުރެމެން ސަލާމަތްވާނެތެވެ.\nއެކަކު ދުޢާ ކުރިއެވެ. އަހުރެންގެ މައިންބަފައިންނީ މުސްކުޅި ދެމީހުންނެވެ. އަހުރެންގެ އާއިލާއަށް ބުއިމަށް ލިބޭ ކިރުން، އެ ދެމީހުންނަށް އެންމެ ފުރަތަމަ ނުދީ އެހެން އެއްވެސް މީހަކަށް ނުދެމެވެ. އެއްދުވަހަކު އަޅުގަނޑު ލަހުން ގެއަށް އާދެވުނު އިރު އެދެމީހުން ތިބީ ނިދާފައެވެ. އަހުރެންގެ ދަރިން ބަނޑުހައިވެގެން ރޮމުން ދިޔައިރުވެސް މަންމައާއި ބައްޕަ ހޭލައިގެން އެއިން އެދެމީހުން ބުއިމަށް ދާންދެން، އެކުދިންނަށް ނުދީ ހުރީމެވެ. ހައްދަވާ ބޮޑުކުރެއްވި ރަސްކަލާކޮ! މިއީ އިބަ ﷲ ރުހިވޮޑިގަތުން ލިބިގެންވާ ޢަމަލެއް ކަމުގައިވާނަމަ، އަޅަމެންނަށް ޖެހިފައިމިވާ ޙާލުން ސަލާމަތް ކޮށްދެއްވާންދޭވެ! ހޮހޮޅައިގެ މަތީގައި އޮތް ހިލަގަނޑުން ތަންކޮޅެއް އެވަގުތު ފެއަށް ޖެހުނެވެ. ނަމަވެސް އެމީހުންނަށް ނުކުމެވޭ ވަރެއް ނުވެއެވެ.\nދެވަނަ މީހާ ދުޢާކުރިއެވެ. އަހުރެންގެ ދެބެންގެ ދެދަރި އަންހެން ކުއްޖެއްވެއެވެ. އެކުއްޖާއަކީ އަހުރެންގެ ތިމާގެ މީހުންގެ ތެރެއިން އަހުރެންނާ އެންމެ ގާތް ހިތްހެޔޮކަން ބަހައްޓާ އެކަކެވެ. އަހުރެންގެ ހިތުގައި އެކުއްޖާއާ މެދު ޝަހުވާނީ އެދުންވެރިކަން އުފެދި އެކަމަށް ބޭނުންވިއެވެ. އެކަމަކު އެކުއްޖާ އެކަމަށް ނުރުހުނެވެ. އެކުއްޖާގެ ދިރިއުޅުން ނިކަމެތިވެ ކާނޭ ބޯނޭ އެއްޗެއް ނެތިގެން އެހީތެރިކަމަކަށް އެދިގެން އެއްފަހަރަކު އަހުރެންގެ ގާތަށް އައެވެ. އަހުރެން 120 ދީނާރު އެކުއްޖާއަށް ދިނީމެވެ. ޝަރުޠަކާ އެކުގައެވެ.\nއެއީ އަހުރެންނާ އެކު ގުޅުން ހިންގުމަށް އެއްބަސްވާ ގޮތުގެ މަތިންނެވެ. އަހުރެން އެކުއްޖާއާ ގާތްވި ހިނދު އެކުއްޖާ ބުންޏެވެ. ކައިވެނި ނުކޮށް މާތްﷲ ޙަރާމް ކުރައްވާފައިވާ ކަމެއް ކުރުމަށް އެކަލާނގެއަށް ބިރުވެތިވާށެވެ. އަހުރެން އެކުއްޖާއާ ދުރަށް ދިޔައީމެވެ. އަދި އެކުއްޖާއަށް ދިން ދީނާރުވެސް އެކުއްޖާއަށް ދިނީމެވެ. މިއީ އިބަ ﷲ ރުހިވޮޑިގަތުން ލިބިގެންވާ ޢަމަލެއް ކަމުގައިވާނަމަ، އަޅަމެންނަށް ޖެހިފައިމިވާ ޙާލުން ސަލާމަތް ކޮށްދެއްވާންދޭވެ! ކުރިއެކޭ އެއްގޮތަށް މިފަހަރުވެސް ހޮހޮޅައިގެ މަތީގައި އޮތް ހިލަގަނޑުން ތަންކޮޅެއް ފެއަށް ޖެހުނެވެ. ނަމަވެސް ނުކުމެވޭ ވަރެއް އަދިވެސް ނުވެއެވެ.\nދެން ތިންވަނަ މީހާ ދުޢާ ކުރިއެވެ. އަހުރެން ބަޔަކު ލައްވާ މަސައްކަތެއް ކުރުވީމެވެ. މަސައްކަތް ނިމުމުން އެމީހުންނަށް އުޖޫރަ ދެމުން ދަނިކޮށް އެކަކު އުޖޫރަ ނުދެވެނީސް ހިނގައްޖެއެވެ. އަހުރެން އޭނާގެ އުޖޫރައިން ވިޔަފާރި ކުރީމެވެ. އެއިން ބޮޑު ފައިދާއެއްވިއެވެ. ދުވަސްތަކެއް ފަހުން އެމީހާ އައިސް އޭނާގެ އުޖޫރަ ދިނުމަށް އެދުނެވެ. އެހިނދު އަހުރެން އޭނާގެ އުޖޫރައިން ވިޔަފާރިކޮށް ލިބުނު ހުރިހާ ތަކެއްޗެއް ދައްކުމަށްފަހު އެހުރިހާ އެއްޗެއް ގެންދިޔުމަށް ދެންނެވީމެވެ. އޭގެ ތެރޭގައި ޖަމަލާ، ގެރިއާ، ކަންބަޅި ހުއްޓެވެ. އަދި އެތަކެތި ބެލުމަށް މީހުންވެސް ވެއެވެ. އެމީހާ އެހުރިހާ އެއްޗެއް ހިފައިގެން ދިޔައެވެ. މިއީ އިބަ ﷲ ރުހިވޮޑިގަތުން ލިބިގެންވާ ޢަމަލެއް ކަމުގައިވާނަމަ، އަޅަމެންނަށް ޖެހިފައިމިވާ ޙާލުން ސަލާމަތް ކޮށްދެއްވާންދޭވެ! މިފަހަރު ހޮހޮޅައިގެ މަތީގައި އޮތް ހިލަގަނޑު އެއްކޮށް ފެއަށްޖެހި އެމީހުންނަށް ނުކުމެވޭ ގޮތްވިއެވެ.\nމިވާހަކައިން ލިބޭ ޢިބްރަތްތަކުގެ ތެރޭގައި އަހުރެމެންގެ ޢަމަލުތައް ސީދާވެގެންވާ ތެދުމަގުގައި އަބަދުވެސް ހިފެހެއްޓުމުގެ މުހިންމުކަން އެނގެއެވެ. އަދި ދުޢާ އިޖާބަ ކުރެއްވުމުގެ ކަމެއްގެ ގޮތުގައި ހެޔޮ ޢަމަލު ގިނައިން ކުރުން ހިމެނެއެވެ. އަދި އެކަލާނގެއަށް ވަކީލު ކުރުމުން ނޫނީ އަހުރެމެންނަށް ލިބޭނެ އެއްވެސް ފައިދާއެއް ނެތްކަންވެސް އެނގެއެވެ. އަދިވެސް، ތިމާއަށް ޖެހޭ މުސީބާތްތަކާ ދަތި އުނދަގޫތަކުގައިވެސް ކެތްވެރިވެ އެކަލާނގެއަށް ދުޢާކޮށް، އެކަލާނގެ އެންގެވި މަގުގައި ސާބިތުވެ ހުރުމުން، އެކަމަކުން ސަލާމަތްކަން ލިބޭނެކަންވެސް މިވާހަކައިން ލިބޭ ޢިބްރަތެކެވެ.


165 meehun alah positive, balin faseyhavee 127 meehun - vNews.mv\n165 މީހުން އަލަށް ޕޮޒިޓިވް، ބަލިން ފަސޭހަވީ 127 މީހުން\nސައިފް އަޒްހަރު 02 March 2021, 22:26\nމިހާތަނަށް ވެކްސިން ދިން މީޙުންގެ އަދަދު 123،665 އަށް އަރައިފި\nއެކްޓިވް ކޭސްގެ އަދަދު 2،605 ގައި، ހޮސްޕިޓަލްތަކުގަ 186 މީހުން\nރާއްޖެއިން އިތުރު 165 މީހުން ކޮވިޑް-19 އަށް އަލަށް ޕޮޒިޓިވް ވެއްޖެއެވެ.\nހެލްތު ޕްރޮޓެކްޝަން އޭޖެންސީން ކުރި ޓްވީޓެއްގައި ބުނެފައިވަނީ، އިއްޔެގެ ހަވީރު 6:00 އިން ފެށިގެން މިއަދުގެ ހަވީރު 6:00 ގެ ނިޔަލަށް، ވޭތުވެދިޔަ 24 ގަޑިއިރުގެ ތެރޭގައި ޓެސްޓު ކުރެވުނީ 4،970 ސާމްޕަލް ކަމަށެވެ. އޭގެތެރެއިން ޕޮޒިޓިވްވީ 165 ސާމްޕަލްއެވެ.\nއަލަށް ޕޮޒިޓިވްވި މީހުންގެ ތެރެއިން 132 މީހަކު ނިސްބަތްވަނީ ގްރޭޓަރ މާލެ ސަރަހައްދަށެވެ. 13 މީހަކު ނިސްބަތްވަނީ އަތޮޅުތެރޭ ރަށްތަކަށެވެ. 19 މީހުން ނިސްބަތްވަނީ ރިސޯޓްތަކަށެވެ. އެކަކު ނިސްބަތްވަނީ ސިނާއީ މަސައްކަތްކުރާ ރަށަކަށެވެ.\nއަލަށް ޕޮޒިޓިވްވި 165 މީހުންނާއެކު، މިހާތަނަށް ކޮވިޑް-19 އަށް ރާއްޖެއިން ޕޮޒިޓިވްވި ކަމަށް ރެކޯޑު ކުރެވުނު މީހުންގެ ޖުމްލަ އަދަދުވަނީ 20،144 އަށް އަރާފައެވެ.\nއެޗްޕީއޭއިން ބުނެފައިވަނީ، ވޭތުވެދިޔަ 24 ގަޑިއިރުގެ ތެރޭގައި ރާއްޖެއިން 127 މީހުން ބަލިން ފަސޭހަވެފައިވާ ކަމަށެވެ. މިއާއެކު، ރާއްޖެއިން މިހާތަނަށް ބަލިން ފަސޭހަވި މީހުންގެ އަދަދުވަނީ 17،470 އަށް އަރާފައެވެ.\nއެކްޓިވް ކޭސަސްގެ އަދަދު މިހާރުވަނީ 2،605 ގައެވެ. މީގެތެރެއިން 186 މީހަކަށް ހޮސްޕިޓަލްތަކުގައި އެޑްމިޓްކޮށްގެން ފަރުވާދެމުން ގެންދާ ކަމަށް އެޗްޕީއޭއިން ބުނެފައި ވެއެވެ.\nއެޗްޕީއޭއިން ބުނީ ކޮވިޑް ބައްޔަށް ވެކްސިން ދިނުމަށް ހިންގާ ޕްރޮގްރާމްގެ ތެރެއިން މާލެ ސަރަހައްދުން މިއަދު 2،105 މީހަކަށް އަދި އަތޮޅުތެރެއިން 4،445 މީހަކަށް ވެކްސިން ދީފައިވާ ކަމަށެވެ.\nމިއާއެކު، ރާއްޖެއިން މިހާތަނަށް ކޮވިޑް ވެކްސިން ދިން މީޙުންގެ އަދަދުވަނީ 123،665 އަރާފައެވެ. އެއީ، މާލެ ސަރަހައްދުން ވެކްސިންދިން 79،356 މީހުންނާއި، އަތޮޅުތެރެއިން ވެކްސިންދިން 44،309 މީހުންނެވެ.


SunOnline: Supreme Court ge audit eh hadhan JSC in ninmaifi\nސުޕްރީމްކޯޓުގެ އިދާރީ ހިންގުމުގެ ނިޒާމާއި މާލީ ކަންކަން ހިނގަމުންދާ ގޮތް ބެލުމަށްޓަކައި އެ ކޯޓުގެ ސްޓްރެޓީޖިކް އޮޑިޓެއް ކުރުމަށް ޖުޑީޝަލް ސާވިސް ކޮމިޝަނުން ނިންމައިފިއެވެ.\nމިއަދު ބޭއްވި ޖުޑިޝަލް ސާވިސް ކޮމިޝަނުގެ ބައްދަލުވުމަށްފަހު ނެރުނު ބަޔާނުގައި ޖޭއެސްސީން ބުނެފައިވަނީ އެ ކޮމިޝަނުން ނިންމާފައިވަނީ ސުޕްރީމް ކޯޓުގެ އިދާރީ ހިންގުމާއި މާލީ ކަންކަން ހިނގާ ގޮތް ބެލުމަށް އެ ކޯޓުގެ އޮޑިޓެއް ހަދަން ކަމަށެވެ.\nއަދި އެ އޮޑިޓު ހަދާނީ ޖުޑިޝަލް އެޑްމިނިސްޓްރޭޝަން ކޮމިޓީގެ ބެލުމުގެ ދަށުން ޑިޕާޓްމަންޓް އޮފް ޖުޑިޝަލް އެޑްމިނިސްޓްރޭޝަނުގެ އިންޓަނަލް އޮޑިޓު ޔުނިޓުންކަމަށްވެސް ބުނެފައިވެއެވެ.\nޖޭއެސްސީން ސުޕްރީމް ކޯޓު އޮޑިޓުކުރުމަށް ނިންމާފައި މިވަނީ އެ ކޯޓުގެ އިދާރީ ހިންގުމާއި މާލީ ބައެއް ކަންކަމާ ބެހޭ މައްސަލަތަކެއް ދައުލަތުގެ ކަމާ ބެހޭ ބައެއް އިދާރާތަކަށް ހުށަހެޅިފައިވާ ދަނޑިވަޅެއްގައެވެ.\nއެގޮތުން، އެ ކޯޓުގެ ހަތަރު ފަނޑިޔާރަކު މެންދުރުގެ ފަރީއްކޮޅު ހަމަޖައްސަން ސުޕްރީމް ކޯޓުގައި ޕެޓީ ކޭޝްގެ ގޮތުގައި ބޭނުންކުރަން ބަހައްޓާފައިވާ ފައިސާ ހަރަދުކުރައްވާ މައްސަލައެއް އަމިއްލަ ފަރާތަކުން އޭސީސީއަށް ވަނީ ހުށަހަޅާފައެވެ.\nއޭސީސީއަށް އެފަރާތުން ހުށަހެޅި ސިޓީގައި ބުނެފައިވަނީ ހަތަރު ފަނޑިޔާރުން މެނދުރުގެ ފަރިއްކޮޅު ގެނުވަނީ ސުޕްރީމް ކޯޓުގެ ވޭނުގައި އެ ކޯޓުގެ މުވައްޒަފަކު ފޮނުވައިގެން، ހުޅުމާލޭގައި ހުންނަ ބޮމްބޭ ދަރުބާރު ރެސްޓޯރަންޓުން ކަމަށެވެ.\nޝަކުވާ ރައްދުވާ ހަތަރު ފަނޑިޔާރުންނަކީ އެ އުއްތަމަ ފަނޑިޔާރު ޑރ .އަހުމަދު އަބްދުﷲ ދީދީ އާއި ފަނޑިޔާރު އަބްދުﷲ އަރީފާއި ފަނޑިޔާރު އާދަމް މުހައްމަދުގެ އިތުރުން ފަނޑިޔާރު އަބްދުލްޣަނީ މުހައްމަދެވެ.\nމީގެ އިތުރުން ޖޭއެސްސީން ސުޕްރީމް ކޯޓުގެ އެ ހަތަރު ފަނޑިޔާރުންނާ ގުޅޭގޮތުން ލިބިފައިވާ އެތައް ޝަކުވާއެއް ބަލަމުން އަންނަ އިރު، އޭގެ ތެރޭގައި ޖިންސީ ފުރައްސާރަ އާއި ކޮރަޕްޝަނާއި މަގާމުގެ ނުފޫޒު ބޭނުންކުރުން އަދި ޖުޑިޝަރީގެ ދައުރުން ބޭރު ކަންތައްތައް ކުރުން ފަދަ މައްސަލަތައް ހިމެނޭކަމަށް ކޮމިޝަނުން މީގެ ކުރިން ވަނީ ބުނެފައެވެ.


Villingili Zuvaanun Ge Football Dhathuru ވިލިނގިލީ ޒުވާނުންގެ ފުޓްބޯޅަ ދަތުރު – Huvadhoo News Villingili Zuvaanun Ge Football Dhathuru Huvadhoo News\nވިލިނގިލީ ޒުވާނުންގެ ފުޓްބޯޅަ ދަތުރު\n1980 ގެ އަހަރުގެ ކުރީކޮޅު ގއ.ޖަމާޢަތުގެ ގުޅުން ސަރުކާރުން އުފައްދަވައި ބޮޑެތިމީހުންނަށް ކިޔަވައިދީ މަސައްކަތްތެރިކަން ދަސްކޮށްދީ ޒުވާނުންނަށް ކުޅިވަރު ކުޅުމުގެ ފުރުޞަތުތައް ތަނަވަސް ކުރުމާއެކު ވިލިނގިލީގައިވެސް އަލުން އާރޫޙަކާއެކު ކުޅިވަރުން ކުޅެން ފަށައިފިއެވެ. އަޅުގަނޑުހުރީ ކަންދިމާކުރި ގޮތުން ޖަމާޢަތުގެ ގުޅުމުގެ ސެކްރެޓަރީއަކަށެވެ.\nއެދުވަސްވަރުގެ ޙާލަތަކީ ފަރިތަކުރުމަށާއި ކުޅެންވެސް އޮންނަނީ އެންމެ ދެތިން ބޯޅައެވެ. ޖާޒީއާއި ބޫޓު ހޯދަން ފަސޭހައެއް ނޫނެވެ. ތަޖްރިބާ ލިބިފައިތިބި އިހުގެ ކުޅުންތެރިންނެއް ނެތެވެ. ޒުވާނުންގެ ޙަރަކާތްތަކެއް ނެތެވެ. އަވަށްޓެރި ތިނަދޫ ޓީމާއި ވިލިނގިލީގައި ބައްދަލުކުރިޔަސް ތިނަދޫގައި ބައްދަލުކުރިޔަސް މަދުވެގެން ހައެއްކަ ލަނޑު ޖަހައެވެ.\nފުޓްބޯޅައިންވެސް މޮޅުވެވޭނީ ދާންބޭނުންވާ މިޞްރާބު ކަނޑައަޅައިގެން ރޭވުންތެރި ކަމެއްގެ ތެރެއިން ހިތްވަރާއެކު ފަރިތަކޮށްގެން ކަމުން އަޅުގަނޑުގެ އިރުޝާދުގެ ދަށުން ފަރިތަކުރަމުން ކުޅެމުން އައީ އަތޮޅުގެ އެންމެ މޮޅު ޓީމު ބަލިކުރުމުގެ އަޒުމުގައެވެ. ވަރަށްބޮޑެތި އަދި ވަރަށްގިނަ ގޮންޖެހުންތަކާ އެކުގައެވެ.\nފޯއްމުލަކުގައި ބޭއްވި ރާއްޖެތެރޭގެ ފުޓްބޯޅަ މުބާރާތުގައި 1-0 އިން އައްޑު އަތޮޅު ހުޅުމީދޫގެ މައްޗަށް ތިނަދޫ މޮޅުވެ 6-0 އިން ހުޅުމީދޫ އަތުން އަޅުގަނޑުމެން ބަލިވެއްޖެއެވެ. އެހެންވީމާ އެމުބާރާތުގައި ތިނަދޫ ޓީމުން ލަފާ ކުރީ 7-0 އިން ނުވަތަ6ލަޑަށްވުރެ ތަފާތު ބޮޑުކޮށް އަޅުގަނޑުމެންގެ މައްޗަށް މޮޅުވެވިދާނެ ކަމަށެވެ. ނަމަވެސް އަޅުގަނޑުބުނީ ނޫން ތިނަދޫއަށް މޮޅުވެވޭނީ 2-0 އިން ކަމުގައެވެ. އެހެން ބުނީ ތިނަދޫޓީމުގެ ކުޅުން ފެނިފައި އޮތުމާއެކު އަޅުގަނޑުމެންނަށް ތިނަދޫޓީމާ ވާދަކުރެވިދާނޭ ކަމުގައި އަޅުގަނޑުމެންގެ މުޅިޓީމަށް ޤަބޫލުކުރެވިފައި އޮތީމައެވެ.\nޖެހިގެން އައިދުވަހު ފޯއްމުލަކުގައި ކުޅެވުނު މެޗްގައި ތިނަދޫ ޓީމާ ކުޅެގެން އަޅުގަނޑުމެން ގއ. ޖަމާޢަތުގެ ގުޅުން ބަލިވީ 3-1 އިންނެވެ. އަޅުގަނޑުމެން ދެވަނަ ހާފުގައި ތިނަދޫގެ މަޝްހޫރު ގޯލްކީޕަރ ޙަސަން ޢަލީގެ ބޯމަތިން ބޯޅައެއް ފޮނުވާލައި ތިނަދޫކޮޅަށް ވިލިނގިލީ ޓީމަކުން ފުރަތަމަ ގޯލް ޖެހީ އޭރު ކޮމިޔުނިޓީ ސްކޫލްގައި ކިޔަވަމުން ދިޔަ ދަރިވަރެކެވެ. ޒަރީރު ޙަސަންގެ ހުނަރުތަކުން ބޯޅަ ކޮންޓްރޯލްކޮށް ކުރިއަށް ޖެހެމުން ގޯލްކީޕަރުގެ ޕޮސިޝަން ރަގަޅަށް ބަލާފައި ކީޕަރުގެ ބޯމަތިން ގޯލުގެ މެދަށް ބޯޅަ ފޮނުވާލައި ގެންނެވެ. އެހެން ކަމުން އަޅުގަނޑުމެން އެ ލަނޑު ފާހަގަކުރީ ބޮޑު ކާމިޔާބެއްގެ ގޮތުގައެވެ.\nވިލިނގިލީ ޒުވާނުންގެ ޖަމްޢިއްޔާ އުފެދިއްޖެއެވެ. އެއީ 1987 ވަނަ އަހަރެވެ. ހިތްވަރު ދޫނުކޮށް ފަރިތަކުރަމުން އަޖުމަ ބަލަމުން މެޗްތައް ކުޅެމުން ދިޔައީ ކުރިޔަށެވެ. ޕެލޭ ކުރިޔަށް ދިޔަމަގު އެއީ އަޅުގަނޑުގެ ކޯޗިންގ މެނުއަލެވެ. މާލެއިން ފުޓްބޯޅަ ކޯޗެއް ގެނެސްގެން ތަމްރީނު ތަކެއް ހަދައިފީމުއެވެ. ޒުވާނުންނާއެކު ގއ. ކޮމިޔުނިޓީ ސްކޫލްގެ ކުދިންވެސް ތިޔައީ ތަމްރީނު ހޯދަމުންނެވެ.\nފޯއްމުލަކުގައި ބޭއްވި ރާއްޖެތެރޭގެ ފުޓްބޯޅަ މުބާރާތުގައި ޓީމް ކުޅުނު މެޗްތަކުގެ ނަތީޖާއަކީ ޓީމުގެ ފެންވަރު ކަމުގައި ބަލައިގެން އެއަށްވުރެ މޮޅުވެ ކުރިއެރުމަށެވެ. ކޮންމެ ދުވަހަކު ހަތަރެއް ޖަހާނީ ބޯޅައާއި ކަށިގަނޑު ހިފައިގެން އަޅުގަނޑު ދަނޑުގައި ހުއްޓައެވެ. ކުޅޭނެ ބޯޅަނެތުމާއި ކައިރިގޭގެއަށް ބޯޅަގޮސްގެން ބޯޅަފޮރުވައިގެން ކުރިމަތިވި ގޮންޖެހުމާއިއެކު، ކައިރިގޭގެއިން ބޯޅަދަނޑަށް އަޅާ ކުނިނަގައި ވިނަގަނޑު ރީތިކުރަމުން ދޮންވެލިން ދަނޑުކުރަހަމުންނެވެ.\nފަރިތަކުރުންތައް ކުރިއަށް ގެންދިޔައީ ގަޑިއަށް ފަރުވާތެރި ވުމަށާއި، ކިޔަމަންތެރިކަމާއި ރީތި ސުލޫކަކާާއެކު ކުރިއަރައި، ކުޅިވަރަކީ ކުޅިވަރަކަށް ކުޅޭ އެއްޗަކަށް ނުބަލައި ކޮންމެ ކުއްޖަކުވެސް ހުނަރުތައް އިތުރުކުރުމަށް ވާދަވެރިކަމާއެކު އަމިއްލައަށް މަސައްކަތް ކުރުމުގެ މުހިންމުކަން ދަސްކޮށްދެމުންނެވެ. ފުޓްބޯޅަޓީމާއެކު ޒުވާނުންނާ ސަޕޯޓަރުންވެސް ހިމަނައިގެން އަޚްލާޤު ރަގަޅު އުފެއްދުންތެރި ޖީލެއް ބިނާކުރުމުގެ ވިސްނުމާއެކުގައެވެ.\nފަރިތަކުރުންތައް ކުރިއަރުވައި ޓީމުގެ ހުނަރުތައް މަތިކުރަމުން މޫދަށް އެރި ގާނަގައި ފަންޑް ހޯދައިގެން ބޯޅަބިން ބޯޅަދަނޑަކަށް ހަދައިފީމުއެވެ. ވިނަގަނޑު ރީތިކޮށް ބޭއްވުމަށް މަސައްކަތް ކުރަމުންނެވެ. ވިލިނގިލީ ބޯޅަދަނޑަކީ ޖުމުހޫރިއްޔާގައި ހަދައި ތިންފޫޓަށް ވަށައިގެން ފާރުރޭނި ދަނޑެއް ހެދިކަމުގައި ވިޔަސް އަޅުގަނޑުމެންނާ ހަމައަށް ލިބުނީ އުވަދެވި ވަޅުތަކާއި، އަކިރިތަކުން ފުރިފައިވާ އަޑިގުޑަ ން ބިމެކެވެ. ދަނޑުގެ ހުރަހާއި ދިގަށް އަދި ކަނުން ކަނަށް “ޝޯޓްކަޓް” މަގުތަކެއް ހުއްޓެވެ.\nވިލިނގިލީ ޒުވާނުންގެ ޖަމްޢިއްޔާގެ ދަޢުވަތަކަށް ތިނަދޫ ފުޓްބޯޅަޓީމް ވިލިނގިއްޔަށް އަތުވެއްޖެއެވެ. ހަނދާންވާ ގޮތުގައި އެއީ 1988 ނުވަތަ 1989 ވަނަ އަހަރެވެ. އަޅުގަނޑުމެންގެ ފުރަތަމަ އެގާރައިގެ އެންމެ މުހިންމު އެއްކުޅުންތެރިޔާ އާދެ ސެންޓަރހާފް މޫސާ މަޖީދު ހުރީ ވަޒީފާގައި ބޯޓުގައެވެ. ފޯއްމުލަމުން މަސްގަނެގެން އައިސް ތިނަދޫ ބޭރުގައި އޮތް ބޮޑުބޯޓު ކައިރީގައެވެ. މަސްގަންނަ ބޯޓު ބާރަށް ދުއްވާފައި މެޗްފެށުމުގެ ކުރިން އައިސް ޖޯޒީ ލެވުނީ ހަމަކިރިޔާއެވެ. މެޗަަށް ނުކުންނަން ޖެހުނީ ފަރިތަ ކޮށްލުމެއް ވެސް ނެތިއެވެ.\nފުރަތަމަ ހާފުގައި އެއްވެސް ބަޔަކަށް ލަނޑެއް ނުޖެހުނެވެ. އެހެންކަމުން އަޅުގަނޑުމެން ކޮޅަށް ލަނޑެއް ވަނަނުދީ މެޗުގެ އެއްހާފުގައި ހިފަހައްޓައި ލެވުނީމައި ޓީމުގެ އިތުބާރު ބޮޑުވެއްޖެއެވެ. އަދި ތިނަދޫގެ މައްޗަށް މޮޅުވުމުގެ އާހިތްވަރެއްލާން ހުރިހާ ކުޅުންތެރިން އަޒުމުކަނޑައަޅައި އަނެއްކާވެސް އަތުގުޅާލައިފިއެވެ. އަޅުގަނޑުގެ ކެޕްޓަނުކަމުގައި އަދި އަޞްލުކޯޗުކަމުގައި ކުޅުނު ވިލިނގިލީ ޓީމު ދެވަނަ ހާފަށް ދަނޑަށް ނުކުތީ މޮޅުވުމުގެ އަޒުމާ ހިތްވަރާ އެކީގައެވެ.\nއަޅުގަނޑުމެން އިންޓަވަލްގެ ވަގުތުރޭވީ ކުރިއަށް އަޅުގަނޑަށް ބޯޅައެއް ދީގެން ބޭރުން ކުޅެގެން ލަނޑެއް ޖެހޭތޯ ބެލުމަށެވެ. ކަންދިމާކުރި ގޮތުން އަޅުގަނޑު މާކްކުރަން ހުރި ތިނަދޫ ކުޅުންތެރިޔާގެ ބަދަލުގައި އެހެން ކުޅުންތެރިޔަކު ދަނޑަށް އަރައިފިއެވެ. އޭގެ ސަބަބުން ބޯޅަ ހިފައިގެން ދުވަން އަޅުގަނޑަށް ފަސޭހަވިއެވެ.\nފަހުހާފުގައި އަޅުގަނޑުމެން ކުޅެމުން ދިޔައީ އުތުރުން ދެކުނަށެވެ. އަޅުގަނޑު ކުޅެމުން ދިޔައީ ކަނާތްފަރާތުން ބޭރުންނެވެ. މެދުތެރެއިން އަޅުގަނޑުމެންގެ ކުޅުންތެރިން ބޯޅަ ހޯދައި މަތިން އަޅުގަނޑަށް ދިން ބޯޅަ ބިމުގައި ޖެހިފައި އެރުމާއެކު މެއިން ކޮންޓްރޯލްކޮށް ޕެނެލްޓީ އޭރިޔާ ތެރެއިން އަރިމަތިން ކުރިއަށް ނުކުމެ ހުރި ތިނަދޫ ކީޕަރ ޙަސަން ޢަލީގެ ބޯމަތިން އަޅުގަނޑު ގޯލްގެ ފަހަތަށް ފޮނުވާލި ބޯޅަ ގޯލަށްވަދެ ތަތްވީ ހުރަސް ދާގަނޑުގެ އުސްމިނުގެ މެދެއްހައި ތަނުން ޕޯސްޓާ ދިމާއަށް އެތެރޭގައެވެ. މިލަނޑުން ތިނަދޫގެ މައްޗަށް ފުރަތަމަ ފަހަރަށް ތާރީޚީ މޮޅުވީއެވެ.\nމިނަތީޖާ ތިނަދޫ ޓީމަށް އަދި ސަޕޯޓަރުންނަށް ވެސް ޤަބޫލެއް ނުކުރެވުނެވެ. އަދިވެސް އެމީހުން ބުނަނީ ބޯޅަ ކޮންޓްރޯލް ކުރިވަގުތު އަތުގައި ޖެހުނު ކަމުގައެވެ. މިއީ އާވާހަކައެއް ނޫނެވެ. މިކަހަލަ ވާހަކަ އަބަދުވެސް ޓީމުތަކުން ދައްކައެވެ. އެކަމަކު އެކި މުބާރާތްތަކުގައި އެއްޓީމު އަނެއްޓީމުގެ މައްޗަށް މޮޅުވުމާއި، އެއްޓީމު އަނެއްޓީމުގެ އަތުން ބަލިވުމަކީ މިހާރު އާދައެކެވެ. އެކަމަކު ކުޅުންތެރިންދަނީ އުފެދެމުން މޮޅުވަމުން ކުރިއަރަމުންނެވެ.\nމިލިޔުމުގައިވާ ފުޓްބޯޅަ ޓީމްގެ ފޮޓޯއަކީ އިސްވެ މިކިޔައިދިން ވާހަަކައިގެ ފަޚުރުވެރިންނެވެ. ފުރަތަމަ ފަހަރަށް ތިނަދޫގެ މައްޗަށް މޮޅުވި ޓީމެވެ. އެޓީމު އަޞްލުކޯޗު ކެޕްޓަނާއި، މެޗްކުޅޭ ވަގުތުގެ ކޯޗާއި އޮފިޝަލުންނެވެ. ޓީމުގެ ޖޯޒީއަކީ ޑަބަލްބުލް ޓީޝާޓް ކުލަޖައްސައިގެން އަޅުގަނޑުގެ ޑިޒައިނަކަށް އަޅުގަނޑު ތައްޔާރުކުރި ޖޯޒީއެކެވެ. ސޯޓްތައް ފަހައިދިނީ ޞިއްދީޤު ޙަސަނެވެ.\nމާގިނަދުވަހެއް ނުވެ އަތޮޅުވެރިޔާގެ ޓްރޮފީ ފުޓްބޯޅަ މުބާރާތްވެސް ފަށައިފިއެވެ. މޮޅުވަމުން ބަލިވަމުން ދެއެވެ. އަދި ރާއްޖެތެރޭގެ ފުޓްބޯޅަ މުބާރާތުގެ އަތޮޅުބުރުން މޮޅުވެ ޒޯން މުބާރާތުންވެސް ވިލިނގިލީ ޓީމުތައް މޮޅުވެއްޖެއެވެ. ކުރިއަށްދަނީ މޮޅުވަމުން ބަލިވަމުންނެވެ. އެއީ ފުޓްބޯޅައާއި ކުޅިވަރުގެ އާދައެވެ. އަބަދުވެސް އެއްބަޔަކު ހެއްވާލާނެއެވެ. އަނެއްބަޔަކު ރޮއްވާލާނެއެވެ.\nފުޓްބޯޅައާއި ކުޅިވަރުގެ ވާދަވެރިކަމާއި ކުޅިވަރު ލީޑަރުން އިތުރުވެ އާކްލަބްތަކާއި ޖަމްޢިއްޔާތައް އުފެދި ފުޓްބޯޅައާއި، އެހެނިހެން ކުޅިވަރުތައް ކުރިއަރަމުން ކުޅުންތެރިންގެ ހުނަރުތައް އިތުރުވެ މޮޅުވަމުންދާން ފަށައިފިއެވެ. ފުޓްބޯޅަތަށީގެ އިތުރުން ވޮލީއާއި ބާސްކެޓްބޯޅަ ކަހަލަ ކުޅިވަރު ތަކުންވެސް ވިލިނގިއްޔަށް ތަށިތައް ގެނެސްފިއެވެ. މިހާރުވެސް ދަނީ ހިތްވަރާއެކު ކުރިއަރަމުން ކާމިޔާބީތައް ހޯދަމުންނެވެ.\nރިޕޯޓް ކުޅިވަރު އަދުނާން ޙަލީމް ގއ.ވިލިނގިލި


Covid-19: Naifaru Hospital Muvahzafun Thakeh Ehvumeh Beyhvi Mahssala Hoonu Vehjje - Vaguthu\nނައިފަރު ވެލާ ބީޗުގައި ހޮސްޕިޓަލްގެ މުވައްޒަފުންތަކެއް އުސޫލާއި ހިލާފަށް އެއްވުމެއް ބާވާފައިވާ ފޮޓޯއެއް--\nކޮވިޑް-19ގެ ވޭދަނަތައް ހަލުވިކަމާއި އެކު ފެތުރެން ފެށުމާއި އެކު ޅ. ނައިފަރު މޮނީޓަރިންގެ ހާލަތަށް ގެނެވި، ބަލި ކޮންޓްރޯލް ކުރުމަށް ހެލްތު ޕްރޮޓެކްޝަން އެޖެންސީ (އެޗްޕީއޭ) އިން ފިޔަވަޅުތަކެއް އަޅާފައި ވަނިކޮށް، އެ އުސޫލާއި ހިލާފަށް އަތޮޅު ހޮސްޕިޓަލްގެ މުވައްޒަފުން އެއްވުމެއް ބޭއްވި މައްސަލަ ހޫނުވެ އެ ރަށު ރައްޔިތުން ނުރުހުން ފާޅުކުރަން ފަށައިފިއެވެ.\nކޮންމެ ދުވަހެއްގެ ހަވީރު 16:00 އިން ފަތިހު 4:00 ކަށް ކާފިއު އިއުލާނުކޮށްފައިވާ ނައިފަރުގައި ތިން މީހުންނަށް ވުރެ ގިނައިން އެއްތަނަކަށް އެއްވުން ވަނީ މަނާކޮށްފައެވެ. ނަމަވެސް އިއްޔަ ހަވީރުގެ ވަގުތެއްގައި އެރަށު ވެލާ ބީޗުގައި ހޮސްޕިޓަލްގެ މުވައްޒަފުންތަކެއް އެއްވުމެއް ބާއްވާފައިވާ ފޮޓޯތަކެއް މީސްމީޑިޔާގައި މިހާރު ދަނީ ދައުރުވަމުންނެވެ.\nދައުރުވަމުންދާ ފޮޓޯއިން ފެންނަނީ ޅ. އަތޮޅު ހޮސްޕިޓަލްގައި މަސައްކަތް ކުރާ ޑޮކްޓަރުންނާއި ރިސެޕްޝަންގައި މަސައްކަތް ކުރާ މީހުން، އެމީހުންގެ ދަރިންކޮޅު ގޮވައިގެން ބީޗުގައި ކާން ތިބޭ ތަނެވެ. އަދި ފޮޓޯތަކުން ފެންނަ ގޮތުގައި ގައިދުރުކުރުމެއް ނެތި ގިނަ ބަޔަކު އެއްތަނަކަށް ޖަމާވެފައިވާއިރު ގިނަ މީހުން ތިބީ މާސްކުވެސް ނާޅައެވެ.\nމިފަދަ އެއްވުމެއް ހޮސްޕިޓަލްގެ މުވައްޒަފުން ބޭއްވުމާއި ގުޅިގެން އެރަށު ގިނަ ބަޔެއްގެ ފާޑުކިޔުން އެ އިދާރާއަށް އަމާޒުވެގެން ދިޔައެވެ. އަދި ކޮވިޑް ކޮންޓްރޯލް ކުރުމަށް ކުރީ ސަފުގައި މަސައްކަތް އިދާރާއެއްގެ މުވައްޒަފުން "ރައްޔިތުން ގޭގައި ބޭތިއްބުމަށްފަހު، އުސޫލުތަކާއި ހިލާފަށް ޕާޓީ ބާއްވަމުން ދާކަަށް" ބުނެ ގިނަ ބަޔަކު އަންނަނީ މީސްމީޑިއާގައި ޝުއޫރު ފާޅުކުރަމުންނެވެ.\nމިގޮތުން އެރަށު ޒުވާނެއް ފޭސްބުކްގައި ކުރި ޕޯސްޓެއްގައި ބުނެފައި ވަނީ ހޮޓާ ރެސްޓޯރެންޓްތަކާއި ކުޅިވަރު ދަނޑުތައް ބަންދުކުރުމަށްފަހު މުޅި ރަށުގައި ކާފިއު ހިންގަމުން އަންނަ ދަނޑިވަޅެއްގައި މިފަދަ މަންޒަރެއް ފެނިގެން ދިއުމަކީ ބަލާގަނެވޭނެ ކަމެއް ނޫން ކަމަށެވެ.\nއަދި ޑޮކްޓަރަށް ދެއްކުމުގެ ހިދުމަތްވެސް އޮންލައިން ކޮށްފައި ވަނިކޮށް ކާފިއު ގަޑީގައި ބޭއްވި މި އެއްވުމުގައި ބައިވެރިވި ހުރިހާ އެންމެނަނަށްވެސް ފިޔަވަޅު އެޅުމަށް ގޮވާލާފައިވެއެވެ.\nމިކަމާއި ގުޅިގެން "ވަގުތު" އަށް މައުލޫމާތު ދެމުން ޅ. އަތޮޅު ހޮސްޕިޓަލްގެ މެނޭޖަރު ޖައުފަރު އަބްދުﷲ ވިދާޅުވީ އެއީ ހޮސްޕިޓަލުން އިންތިޒާމް ކުރި އެއްވުމެއް ނޫން ކަމަށެވެ. އަދި އެފަދަ އެއްވުމެއް ހޮސްޕިޓަލުން ކުރިއަށް ގެންދިޔަކަން އެނގިފައި ނުވާ ކަމަށާއި، އެ އެއްވުމުގައި ހޮސްޕިޓަލްގެ މުވައްޒަފަކު ބައިވެރިވެފައި ވީނަމަވެސް އެފަރާތާއި މެދު ތަފާތު ކުރުމެއް ނެތި ފިޔަވަޅު އެޅިގެން ދާނެ ކަމަށެވެ.\n"ރަސްމީ ވަގުތުގެ ބޭރުން މުވައްޒަފުން ކުރާ ކަންކަމުގެ ޒިންމާ ހޮސްޕިޓަލަކުން ނުނަގާނަން. އެ އެއްވުން ކުރިއަށް ގެންދާ ކަމުގެ މައުލޫމާތު އަޅުގަނޑަކަށް ލިބިފައެއް ނުވޭ. އެއީ ހޮސްޕިޓަލުން އިންތިޒާމް ކުރި އެއްވުމެއްވެސް ނޫން. އެކަމުގައި ބައިވެރިވެފައިވާ މުވައްޒަފުންނަށް ފިޔަވަޅު އެޅިގެން ދާނެ. އެ މައްސަލަ ފުލުހުންގެ ސަމާލުކަމަށް މިހާރު ވަނީ ގެނެސްފައި" ޖައުފަރު ވިދާޅުވިއެވެ.\nމާޗު މަހުގެ 23 ފެށިގެން މޮނިޓަރިންގައި ނައިފަރު އޮންނަތާ ދެ މަހަށް ވުރެ ގިނަ ދުވަސްވެފައިވާ ވާއިރު މި ނުރައްކާތެރި ބަލިމަޑުކަމުގައި ނައިފަރުން ހަތަރު މީހަކު ނިޔާވެފައިވެއެވެ. އަދި އެރަށުގައި ބަލި ޖެހުން މީހުންގެ ޖުމްލަ އަދަދު 897 އަށް އަރާފައިވާ އިރު 97 އިންސައްތަ މީހުން ވަނީ ބަލިން ރަނގަޅުވެފައެވެ.\nއަދި އެރަށުގައި ކޮވިޑަށް ފައްސި 20 މީހުން ތިބި އިރު އެ ރަށުގައި ބަލި ޖެހިފައި ތިބި މީހުންގެ އަދަދު މީގެ ކުރިން 400 އަށް ވުރެ މައްޗަށް އަރާފައިވެއެވެ.\nޖޫން 12, 2021 17:54\nޖައުފަރު ހުރެ ހޮސްޕިޓަލްތެރޭ އެއްވެ މުވައްޒަފުންނަށް ތިކަމަށް ހިތްވަރުދީފަ ސަލާމަތްވާން ނޫޅެ.\nޖޫން 12, 2021 19:44\nއައްޗޭސް! ޗަކޮއިމެން އެހެން މީހުން ކަރަންޓީނުކޮށްފޭ ޗައުޅެނީ ނާޗަރަންގީ ކުލޭކައްނު!\nޖޫން 12, 2021 22:49\nއަދިވެސް ބާއްވާނަން.. ދެންލަ.. ބޭނުން އެއްޗެއް ހަދާލާނީ ކަރަންޓިން އެއްވެސް ނުވާނަން.. ސަޅިދެއްކެން ހަމ ދުވާނީ.. މި ޖައުބެ...


Bali jehey meehunnah oagaatherive alhaalaa! - vNews.mv\nބަލިޖެހޭ މީހުންނަށް އޯގާތެރިވެ އަޅާލާ!\nޒަމްޢަތު އަޙްމަދު ވަޙީދު Male' | 11 September 2020, 17:36\nވަރަށް އިހުގައި ރައްޖޭގައި އެކި އެކި ބަލިތައް ޖެހޭ މީހުން، އެހެން މީހުންނާއި ދުރުގައި ގެންގުޅޭކަން އެނގިފައިވެއެވެ. ބައެއް ބަލިތައް ޖެހޭ މީހުން ވަކި ރަށަކަށް ބަދަލުކޮށް މީހުންނާއި ވަކިން ދިރިއުޅެން ޖެހުނުއިރު އެއްބަޔަކު އުޅެންޖެހުނީ ރަށުގެ ވަކި އަވަށެއްގައި، ރަށުގެ އެހެން ރައްޔިތުންނާއި ދުރުގައެވެ. އެފަދަ ރަށަކަށް ނުވަތަ އަވަށަކަށް އެ ބަލި ނުހުންނަ ބަޔަކު ނުދެއެވެ. ވަރަށް ފަހަކާ ޖެހެންދެންވެސް މިފަދަ މީހުންނަށް، ނުވަތަ އެ އާއިލާއަކަށް ނިސްބަތްވާ މީހުންނާއިމެދު ތަފާތުކުރުން އޮވެއެވެ. ޚާއްސަކޮށް އެފަދަ ރަށަކަށް، ނުވަތަ އަވަށަކަށް ނިސްބަތްވާނަމަ، އެމީހަކާއިމެދު ދެރަކޮށް ކަންކަންކޮށް، ތަފާތުކުރުން ގެންގުޅުމަކީ މިހާރުވެސް ބައެއް ރަށްރަށުން މަދުން ނަމަވެސް ފެންނަމުންދާ ކަމެކެވެ.\nއެކަން މަޑުޖެހިފައި އޮތުމަށްފަހު މިހާރު އަނެއްކާވެސް މިފަދަ ކަންކަން މަދުން ނަމަވެސް ފެންނަން މިވަނީ ފަށާފައެވެ.\nކޮވިޑް-19އަކީ މުޅި ދުނިޔެއަށްވެސް ފެތުރިފައިވާ ބައްޔަކަށްވާއިރު މިބަލި ކޮންމެ މީހަކަށްވެސް ޖެހިދާނެކަމަށް އެންމެންވެސް ތިބެނީ ވިސްނަައިގެންނެވެ. އެ ބިރުވެރިކަމުގައެވެ. ކިތަންމެ ބަލައިގެން އުޅުނުކަމުގައިވިޔަސް މި ބަލި ޖެހިފައިވެސް އެބަހުއްޓެވެ. އެހެންކަމުން އެފަދަ މީހުންގެ ހިތަށްކުރާނެ އަސަރު، ބަލި ނުޖެހޭ މީހަކަށް ނުވިސްނިދާނެއެވެ.\nމިފަހުން ފާހަގަކުރެވެމުން މިދަނީ ކޮވިޑް-19އަށް ޕޮޒިޓިވްވާ މީހުންނާމެދު ތަފާތު ކުރުން ގެންގުޅޭކަމެވެ. އެމީހުންދެކެ ރުޅިއަންނަކަމެވެ. ރަށެއްގައިނަމަ މިކަން އަދި ވަކިން ބޮޑެވެ. އެއްވެސް މީހަކު އަމިއްލައަށް އެއްވެސްކަހަލަ ބައްޔެއްގެ ޝިކާރައަކަށްވާން ބޭނުން ނުވާނެއެވެ. ބައްޔެއް ޖެހުމުން، ޚާއްސަކޮށް ފަރުވާއެއް ނެތް ކޮވިޑް-19 ފަދަ ބައްޔެއް ޖެހުމުން ބަލިމީހާއަށް ކުރާނެ އަސަރު ހިތަށްވެސް ގެންނަން ނޭނގޭނެއެވެ. ބަލީގެ އަލާމާތްތަކާއި، އެބަލިޖެހުމުން ކުރާ އަސަރާއި، ނަފްސާނީ ގޮތުންނާއި ޖިސްމާނީ ގޮތުން މީހުންނަށްކުރާ އަސަރު ބޮޑެވެ.\nމިކަން ތަހައްމަލުކުރަމުންދާ މީހަކު ވީނިއުސްއަށް މިވާހަކަތައް ހިއްސާކުރަމުން ބުނީ އޭނާގެ އާއިލާގެ ދެ މީހަކު ކޮވިޑް-19އަށް ޕޮޒިޓިވްވެފައިވާކަމަށާއި، ޕޮޒިޓިވްވެފައިވަނީ މާލެއިން، ރަށަށްގޮސް ކަރަންޓީނުގައި ތިއްބާކަމަށެވެ. އެހެންކަމުން އެމީހުން އުޅެމުންދިޔައީވެސް ވަކިންކަން ފާހަގަކޮށް އެމީހާބުނީ އެ އާއިލާގެ މީހުންނާއިމެދު އެރަށުގެ ބައެއް މީހުން އަމަލުކުރަނީ ވަރަށް ހިތްދަތިވާގޮތަށްކަމަށެވެ. އާއިލާގެ މީހަކު ފިހާރަކަށް ދިޔަޔަސް، ފިހާރައިގައި ތިބޭ މީހުންވެސް އެ ޝަކުވާކުރާކަމަށާއި، ޕޮޒިޓިވްވި ދެމީހުންނާއިބެހޭގޮތުން ދޮގުވާހަކަތައްވެސް ދައްކާކަމަށެވެ. އެކަމުގެ ސަބަބުން އެ ބަލި ދެމީހުންނާއި އާއިލާއަށް ނަފްސާނީ ގޮތުންވެސް ވަރަށްބޮޑަށް އަސަރުކޮށްފައިވާކަން އެމީހާ ފާހަގަކުރިއެވެ.\nއާއިލާގެ މީހަކު ފެނުނަސް ބިރެއް ފެންނަހެން އުޅެނީ. ވަރަށް ގިނަ ދޮގުތައްވެސް ހަދާ. ކަރަންޓީނުގައި ހުރެފައި ބޭރަށްވެސް ދާކަމަށް އަޑުފަތުރާ. ފިހާރައަކަށް ދިޔަޔަސް، އެކަމާ ކަންބޮޑުވެގެން އެންމެން ސުވާލުކުރޭ. އެހެން އުޅޭތީ ވަރަށް ދެރަވެފަ ގޭ މީހުން ތިބެނީ. އަހަރެމެން ކުށެއް ކޮށްގެން ނޫނެއްނޫންހޭ މި އުޅެނީވެސް ކިޔާ ދެރަވެގެން. މާލޭގައި ތިބެފަ ނުދެވުނު ނަމައޭވެސް ހިތައް އަރައޭ ބުނޭ.\nޕޮޒިޓިވްވެފައިވާ އާއިލާއެއްގެ މެމްބަރެއް\nމިފަދަ ތަފާތުކުރުން ހުންނަކަން ފާހަގަވެ، ހެލްތް އެމަޖެންސީ އޮޕަރޭޝަން ސެންޓަރު (އެޗްއީއޯސީ)ގެ ތަރުޖަމާނު ޑރ. ނަޒްލާ ރަފީގު ވިދާޅުވީ މިއަދު ބަލިޖެހިފައި ހުރި މީހަކާއިމެދު އެފަދައިން އަމަލުކުރަމުންދާއިރު މާދަމާ އަޅުގަނޑުމެންނަށް ނުވަތަ އާއިލާމީހަކަށްވެސް މި ބަލިޖެހިދާނެކަމަށާއި އެދުވަހަކުން އެފަދަ ގޮތަކަށް އެހެންބަޔަކު ތިމާއާއިމެދު ތަފާތުކޮށް، އެގޮތަށް އަމަލު ކުރަން އެކަކުވެސް ބޭނުން ނުވާނެކަމަށް ވިދާޅުވިއެވެ. އެހެންކަމުން އެކަން އެގޮތަށް ނުކުރުމަށް ޑރ. ނަޒްލާ ވަނީ އިލްތިމާސް ކުރައްވާފައެވެ.\nކޮވިޑަށް ޕޮޒިިވްވާ މީހުންނާ އަދި ބައެއް ފަހަރު އެމީހުންނާ ކޮންޓެކްޓުވާ މީހުންނާ މެދުވެސް އަދި އެމީހުންގެ އާއިލާތަކާ މެދުވެސް ތަފާތު ކުރުން ގެންގުޅުމާ އެމީހުންނަށް ރުޅިވެރިކަން އަމާޒުކުރާކަން އަޅުގަނޑުމެންނަށް މިހާރު ކޮންމެވެސް ވަރަކަށް ފެންނަމުން އެބަދޭ. އަޅުގަނޑުމެން ގަބޫލުކުރަން އެބަޖެހޭ ބަލިޖެހުމަކީ މީހަކު ކުށްވެރިވާ ނުވަތަ ތަފާތުކުރަން ޖެހޭ ކަމެއް ނޫން. އެއްވެސް ބައްޔެއް ޖެހުމަކީ. ކޮންމެ މީހަކަށް ވެސް ބަލި ޖެހިދާނެ ކަމަށް އަޅުގަނޑުމެން ގަބޫލު ކުރަން ޖެހޭނެ\nތަފާތުކުރުން ގެންގުޅުމުގެ ސަބަބުން ނަފްސާނީ ގޮތުންވެސް މީހާ ބަލިކަށިވާކަން ފާހަގަކުރައްވާ ޑރ. ނަޒްލާ ވަނީ އެކަން އެހެން ނުކޮށް އެކަކު އަނެކަކަށް އޯގާތެރިވެ، އެހީތެރިވާން އިލްތިމާސްކުރައްވާފައެވެ.\nމިފަދަ ބަލިމަޑުކަމަކުން އަރައިގަނެވޭނީ މުޖުތަމައު އެކަތިގަނޑަކަށްވެ، އެއްބައިވަންތަކަމާއިއެކު މަސައްކަތް ކޮށްގެން ކަމަށް ވެސް ޑރ. ނަޒްލާ ވިދާޅުވި އެވެ.\nވިސްނަންވީ އެކަކު އަނެކަކަށް ވީހާވެސް އޯގާތެރިކަމާއިއެކު މުއާމަލާތުކުރަން. ބަލިވެއްޖެނަމަ ނަފްސާނީ ގޮތުންވެސް އެކަހެރިވިޔަ ނުދީ، އެހީތެރިވެދީ އެމީހުންނާއިއެކު ތިބިކަން އަންގައިދޭން\nރާއްޖެއިން ކޮވިޑް-19އަށް ޕޮޒިޓިވްވި މީހަކު ފެނުނުތާ މިހާރު6މަސްވެފައިވާއިރު، ކޮވިޑް ޕޮޒިޓިވްވާ މީހުންގެ އަދަދު އިތުރުވަމުންދާއިރު މި އަދަދު ތިރިވާނެކަމަށް ބެލެވެނީ މިމަހުގެ ފަހުކޮޅުކަަމަށް ޑރ. ނަޒްލާ ވަނީ ވިދާޅުވެފައެވެ.\nވަރަށް ފުރިހަމަ މުހިއްމު ރިޕޯޓެއް..